Жамият 23:27 / 16.02.2019 11467\nШу ой 9 февраль куни сайтимизда “Қувада тадбиркор мактаб стадионига бино қурса бўлаверади(ми?) Халқ таълими вазирлиги нега жим?” сарлавҳаси остида танқидий таҳлилий мақола эълон қилинган эди.\nМазкур мақолада Фарғона вилояти Қува тумани Қорашоҳ маҳалласидаги 44-умумий таълим мактаби фойдаланувида бўлган спорт майдони ҳудудига шу ерлик тадбиркор маиший хизмат объектлари қуришни бошлагани ва бундан таълим муассаси ва маҳалла аҳли рози бўлмай KUN.UZ сайтига мурожаат қилгани боис ўрганиш натижаларини баён қилгандик.\nҚўққисдан “Қосимов Сирожиддин чорваси” аъзолари мактаб стадиони олдида қурилиш бошлаганида маҳалла аҳли ҳайрон қолиб, турли жойларга мурожаат қила бошлайди. Тўғрисини айтиш керак, мактаб маъмурияти, МФЙ идораси, маҳалла аҳолиси томондан ёзилган бирор ариза ечим топмаган.\n“Қосимов Сирожиддин чорваси” раҳбари Иномжон Қосимов, стадион ҳудудига қурилиш қилиш учун талаб қилинадиган ҳужжатларига эга эканлигини билдирган.\nЎз ўрнида, мактаб маъмурияти ва маҳалла аҳли “тадбиркор”ни ноҳақ деб топиш учун асос бўла олувчи ҳужжатларни тақдим этди.\nЮқоридаги муаммоли ҳолат бўйича ёзилган мақолада жуда кўплаб ҳужжатлардан нусхалар келтирган эдик.\nТаҳлилий материал сайтда чиққанидан сўнг бу масалага Халқ таълими вазирлиги ўз муносабатини билдирди.\nМазкур ахборотда «Ўзбекистон Республикаси Президентининг 2018 йил 5 сентябридаги «Халқ таълими тизимига бошқарувнинг янги тамойилларини жорий этиш чора-тадбирлари тўғрисида»ги қарорининг 10-бандига кўра умумтаълим ва мактабдан ташқари муассасаларнинг ер участкалари ва кўчмас мулкини Ўзбекистон Республикаси Халқ таълими вазири билан келишмасдан бегоналаштириш тақиқланади.\nҚорашоҳ маҳалласидаги 44-умумтаълим мактаби стадионини тадбиркорлар лойиҳаларини амалга оширишлари учун ажратиш бўйича Ўзбекистон Республикаси Халқ таълими вазирининг розилиги олинмаган», дея таъкидланган.\nБироқ, вазирлик томонидан ўтган ўн кун давомида ўрганишлар олиб борилмаган.\nБиз яна Қува туманида бўлиб, масала қандай ҳал қилинаётганлиги билан қизиқдик.\nТуман ҳокими Ҳалимжон Умаров билан бўлган суҳбат давомида, мутасадди, муаммо мактаб фойдасига ҳал бўлганини, тадбиркорга маҳалла ҳудудидан бўш ер майдони берилишини билдирди. Шундан сўнг туман ҳокимининг ўринбосари билан 44-умумтаълим мактабига бордик.\nДарҳақиқат, олдинги сафар борганимизда стадион олдида бино пойдевори учун чуқурлар кавланиб, майдон панжаралари олиб ташланган ва икки қатор тераклар кесиб ётқизилган эди.\nТуман ҳокимлигининг эътибори ва шу жойнинг ўзида иш олиб боргани туфайли стадион ҳудудидаги чуқурлар текисланиб жойига келтирилибди. Майдон атрофига панжаралар қайта ўрнатилиб, тўлдирилган чуқурлар ўрнига манзарали дарахтлар экилганига гувоҳ бўлдик. Мактаб ўқувчилари машғулотларни давом эттиришмоқда.\n“Спорт ўйингоҳи олдидаги кесилган теракларни ҳам мактабимизга қайтаришди. Стадионда ўқувчилар шуғулланишяпти. Ҳозирча муаммолар йўқ”, дейди мактаб директори Жамолдин Мўминов.\nКўриб турганингиздек, муаммоли вазият ҳокимлик ёрдамида умумтаълим муассасаси фойдасига ҳал бўлган. Стадион ҳудудида қурилиш ишлари тўхтатилиб, майдон ўз ҳолига келтирилибди.\nБизни мактабда эканлигимизни эшитиб, “Қосимов Сирожиддин чорваси” раҳбари Иномжон Қосимов ҳам етиб келди ва ўз ҳужжатларининг ҳақиқийлигини ва бу борада охиригача курашишини айтди.\nЎз ўрнида туман ҳокимлиги мактаб стадиони ҳудуди дахлсиз қолиши ва тадбиркорга бошқа жойдан ер майдони берилишини таъкидлади.\n23:28 / 19.05.2019 2043\n23:21 / 19.05.2019 7623


ҚР Президенти Бош вазирга овулларни дори-дармонлар билан таъминлашни топширди\n24 Июль 10:00\nNUR-SULTAN. Kazinform – Президент Қасим-Жомарт Тоқаев Бош вазир Асқар Маминни қабул қилди, деб хабар беради Ақорда.\nВазир ҚР Президентига мамлакатдаги эпидемиологик вазият тўғрисида ҳисобот берди ҚР Президенти Жамбил вилояти ҳокимини қабул қилди ҚР Президенти Бош вазирни қабул қилди\nАсқар Маминнинг сўзларига кўра, мамлакатда коронавирус инфекциясини юқтирганлар сони 2,1 фоизга камайган, касалхоналардаги ётадиган жойларнинг умумий сони эса 30,4 мингдан 49,7 минггача кўпайтирилди. Шунинг натижасида реанимацияга ётқизишга бўлган эҳтиёжи 12 фоизга ва стационарларда 25 фоизга камайди. Бундан ташқари, COVID-19 инфекциясидан соғайганлар сони 63%га ошди, тез ёрдам чақирувлари сони эса 31%га камайди.\nБош вазир Қозоғистон Президентига барча вилоятлардаги барқарорлаштириш жамғармаси зарур дори-дармонлар ва тиббий жиҳозлар билан тўлдирилаётгани, касалхоналар сунъий шамоллатиш ва кислород контсентраторлари билан таъминланаётгани ҳақида хабар берди.\nАсқар Мамин Қасим-Жомарт Тоқаевга чеклов чоралари давомида тадбиркорлик субъектларини қўллаб-қувватлаш, бандлик ва мамлакатни ижтимоий-иқтисодий ривожлантириш билан боғлиқ долзарб масалалар ҳақида гапириб берди.\nПрезидент Бош вазирга ҳудудларни, айниқса қишлоқларни зарур дори-дармонлар ва тиббий жиҳозлар билан таъминлашни топширди.\nПрезидентнинг сўзларига кўра, пандемия пайтида ва ундан кейин Ҳукумат олдида иқтисодиётнинг режалаштирилган ривожланишини таъминлаш ва фуқароларнинг ижтимоий эҳтиёжларини қондириш вазифаси турибди. Айни пайтда янги иқтисодий йўналишни ривожлантириш бўйича ишлар олиб борилмоқда. Бу Давлат раҳбарининг яқинда эълон қилинадиган мурожаатида муҳим ўрин тутади.


Оби раҳмат масжидининг янги биноси қад ростламоқда\nШу қатори Самарқанд шаҳридаги бир қанча масжидларда ҳам янги биноларни қуриш, ободонлаштриш ишлари олиб борилмоқда. Ана шундай масжидлардан бири “Оби раҳмат” жоме масжидидир. Бугунги кунда масжидда намозхонлар учун янги, барча шароитларга эга, замонавий ва миллий архитектура услубининг уйғунлашган андозаси асосида бино қурилмоқда. Масжид фаолияти, қурилиш ишлари билан танишиш мақсадида Самарқанд шаҳар бош имом-хатиби Зафар Маҳмудов “Оби раҳамат” масжидида бўлди.\n“Шу йилнинг 15 май куни эски биноларни бузиш ишлари бошланган эди. Бугунга қадар масжиднинг подвал қисми тўлиқ битказилган бўлиб, эшик ромлар ўрнатилди, деворларга ишлов берилмоқда. Насиб бўлса, масжид икки мингдан зиёд намозхонларни бағрига сиғдирадиган бўлади. Диаметри 8 метрлик гумбаз ўрнатилади. Устолар ўзимизнинг маҳалланинг йигитлари. Иш бошлангандан буён қурилиш анжомлари сахий кишилар томонидан эҳсон қилинмоқда. Бу борада камчиликлар йўқ. Иншаллоҳ, йил якунигача масжид биносини фойдаланишга топширишга ҳаракат қиламиз, дейишмоқда устолар. Намозларни жамоат билан очиқ майдонда адо этмоқдамиз. Намозхона сифатида қўшимча бино ҳам ҳозирлаб қўйганмиз”, дейди масжид имом-хатиби Акмал домла Маматқулов.\nДарҳақиқат, масжид қуриш, уларни обод этиш, таъмирлаш улуғ савобли амаллардир. Домла тарафидан ушбу ишда бош-қош бўлиб турган имом домла ва масжид ходимлари, саховатпеша инсонлар, устолар, ҳашарчилар, барча-барчаларининг сайъ-ҳаркатларига Аллоҳ таоло куч-қувват, номаи аъмоллларига улкан савобларни беришини сўраб дуои хайрлар қилинди. Зеро, масжидни обод этишнинг савоби улуғ экани Ислом манбаларида баён қилинган. Бу ҳақда Анас ибн Молик (розияллоҳу анҳу)дан бундай ривоят қилинган: “Ким масжидда битта чироқ ёқса, ўша чироқнинг нури ўчгунича фаришталар у кишининг ҳаққига истиғфор айтиб турадилар”.\nҚадимий ва навқирон Самарқандимизда қад ростлаётган ушбу жоме масжид, мўмин-мусулмонлар учун жуда катта туҳфа бўлади иншоаллоҳ.\nКиритилган вақти: 12/07/2021 12:25; Кўрилганлиги: 110\nМатериал манзили: https://sammuslim.uz/press/news/obi-rahmat-masjidining-yangi-binosi-qad-rostlamoqda\nЧоп этилган вақт: 28/09/2021 11:50


BBC Uzbek - Dunyo - Исроил ҲАМАСнинг бош қароргоҳини бомбалади\nСўнгги янгиланиш 17 ноябр 2012 - 08:58 GMT\nҲаво ҳужумлари чоғида Ғазо бўлгасидаги ҲАМАСга қарашли 85 та объект нишонга олинган\nҒазо бўлгасидан олинган хабарларга кўра, "бинога жиддий зиён етган". Ҳозирча қурбонлар ва жароҳатланганларга оид хабарлар йўқ.\nИсроил ҲАМАСнинг жума кунги ракета ҳужумига жавобан ушбу амалиётга қўл урганини айтмоқда.\nЎша куни Ғазо бўлгасидан отилган ракета Қуддуси-Шарифнинг жанубий сарҳадларига келиб тушган ва 1970 йилдан буён бу каби ҳодиса кузатилмагани айтилганди.\nҲужум ортидан, Исроил Қуролли кучлари вакили Йоав Мордехай "Ғазо тунни кўз юммай ўтказиши" билан огоҳлантириб чиққанди.\nБўлгада бўлган мухбиримиз Пол Данахернинг хабар беришича, Исроил томонининг ҳужумлари маҳаллий вақт билан тонг саҳарга яқин бошланган.\nИсроил ҳарбийларининг сўзларига қаралса, учувчисиз учоқлар томонидан уюштирилган ҳужумлар олти соат давом этган.\nҲаво ҳужумлари чоғида Ғазо бўлгасидаги ҲАМАСга қарашли 85 та объект нишонга олинган.\nИсроил ҳукумати, бундан ташқари, захирадаги 16 минг аскарни сафарбар этиб, яна 75 минг нафарини ҳозир туришлари билан огоҳлантирган.\nМинтақадаги янги можаро 10 ноябр куни яна оловланганди.\nФаластинлик жангарилар Ғазо бўлгасидаги ўзаро чегарани қўриқлаётган Исроилга тегишли ҳарбий "Жип"ни ҳужумга тутишганди.\nНатижада, исроиллик тўрт аскар оғир тан жароҳатлари билан маҳаллий касалхонага етказилганди.\nИсроил бунга жавобан ҳаводан ҳужум уюштириб, "Исломий жиҳод" ҳаракатининг икки жангарисини ўлдирганди.\nОрадан бир соат ҳам ўтмасдан, Исроил жанубидаги шаҳарлар ракета ҳужумига тутилганди.\nЯкшанба куни мисрлик воситачиларнинг саъй-ҳаракатлари билан эришилган оташкесин ҳам иш бермаганди.\nИсроил чоршанба куни ҲАМАС қуролли қаноти раҳбари Нажот Аҳмад Жабборийни ўлдирганди.\nБунинг ортидан, унинг сафдошлари Исроил "дўзах эшикларини очгани" билан огоҳлантиришганди.\nҲар икки томоннинг ҳаво ҳужумлари сабаб ўтган икки кун ичида уч исроиллик ва камида 38 фаластинлик қурбон бўлган.\nИсроил жума куни Ғазо бўлгасига элтувчи учта асосий йўлни тўсиб қўйган.\nМинтақадаги мухбирларимизга кўра, "бўлга аҳолиси бироз ҳайрат ва қўрқувда эканига қарамай, руҳлари тетик".\nҚуруқликда ҳам ҳарбий амалиётлар бошланишига оид гап-сўзлар бор. Аммо расмийлар буни рад этишмоқда.\nИсроил Бош вазири Биньямин Нетаньяху жума куни минтақадаги вазиятни АҚШ Президенти Барак ОБама билан телефон орқали гаплашиб олган.\nБарак Обама Исроилнинг ўз-ўзини ҳимоя этиш амалларини дастаклашини билдирган. Ҳар икки томондан берилган қурбонлардан қайғуда эканини айтган.\nОқ Уй матбуот хизматига кўра, икковлон мавжуд тангликни қандай қилиб юмшатиш масаласини муҳокама этишган.\nХудди ўша куни АҚШ президенти мисрлик ҳамкасби Муҳаммад Мурсий билан ҳам гаплашган ва унинг сулҳу мадора йўлида қилаётган ишларини олқишлаган.\nБирлашган Миллатлар Хавфсизлик Кенгаши ҳам пайшанба куни ушбу масалага бағишлаб йиғин ўтказган, аммо бир тўхтамга келмаган.\nФаластин маъмурияти раҳбари Маҳмуд Аббос Исроилни "ваҳшийликлар"да айблаган.\nМиср Исроилдаги элчисини чақириб олиб, президенти "Ғазони тақдирнинг ҳукмига ташлаб қўймасликлари"ни ваъда қилган.\nҒазо бўлгасида вазият мураккаблашмоқда


“ЎЗБЕКИСТОН ХАЛҚ АРТИСТЛАРИ КЛУБИ”НИНГ “КЎНГИЛ ТУҲФАСИ” НОМЛИ КОНЦЕРТ ДАСТУРИ ТАҚДИМ ЭТИЛДИ. - «Ўзбекконцерт» давлат муассасаси\n“ЎЗБЕКИСТОН ХАЛҚ АРТИСТЛАРИ КЛУБИ”НИНГ “КЎНГИЛ ТУҲФАСИ” НОМЛИ КОНЦЕРТ ДАСТУРИ ТАҚДИМ ЭТИЛДИ.\nМаълумки, бугунги кунда “Ўзбекистон халқ артистлари клуби” юртимиз бўйлаб болалар мусиқа ва санъат мактабларида маҳорат сабоқлари ва ижодий учрашувлар ташкил қилиб келмоқда. Мазкур маҳорат сабоқлари орқали ёш авлод қалбида эзгу ғояларни камол топтириш, ёшларнинг санъатга нисбатан бадиий-савиясини ошириш, ўсиб келаётган ёш авлод вакилларини Ватанга муҳаббат, эл-юртга садоқат руҳида камол топтириш, уларни комил инсон сифатида тарбиялашга ҳисса қўшиш каби масалаларга эътибор қаратилмоқда.\nШунингдек, “Ўзбекистон халқ артистлари клуби” аъзолари юртимиздаги нуфузли байрамлар, давлат тадбирларида фаол иштирок этишиб, миллий ва замонавий қўшиқчилик санъати, опера ҳамда рақс йўналишларида яратилган ўз ижод намуналари билан халқимизни хурсанд қилишмоқда. “Кўнгил туҳфаси” номли концерт дастури эса “Ўзбекистон халқ артистлари клуби” аъзоларининг халқимиз олдидаги бир ижодий ҳисоботи сифатида ташкил этилди. Унда ёш хонандаларга ҳам навбат берилгани, клуб фаолиятидаги ёш ижодкорларни қўллаб-қувватлашнинг амалий ифодаси бўлди, десак муболаға эмас.\nПойтахтимиздаги “Халқлар дўстлиги” санъат саройида бўлиб ўтган мазкур дастурда Ўзбекистон халқ артистлари Фаррух Зокиров, Хайрулла Лутфуллаев, Ғуломжон Ёқубов, Абдуҳошим Исмоилов, Замира Суюнова, Муножот Йўлчиева, Насиба Абдуллаева, Озодбек Назарбеков, Маҳмуд Номозов, Зулайҳо Бойхонова, Гулсанам Мамазоитова, Ўзбекистонда хизмат кўрсатган артистлар Ғиёс Бойтоев, Равшан Комилов ва ёш хонандалар иштирок этишди.\nЯнги ва қадрли қўшиқлар уйғунлигида ўтган мусиқий дастур томошабинлар учун завқли таассуротлар улашди. Ёш ва катта авлод вакиллари жам бўлган мазкур концертда ҳар ким ўзи мухлис бўлган санъаткоридан қўшиқлар тинглади ва мазза қилиб рақсларга тушди. Мазкур дастур нафақат мухлисларга балки санъаткорларнинг ўзига ҳам зўр қувонч улашди.


Ўғил ўз онасидан хотини сабаб ранжиди, шунда Аллоҳ ундан ранжиди | Бир пиёла чой\n← Авлиёлар балодан асрайдими?\nСирғали автомобиль бозоридаги нархлар →\nЎғил ўз онасидан хотини сабаб ранжиди, шунда Аллоҳ ундан ранжиди\tPosted on November 16, 2016\tby birpiyolachoy Кекса аёл ўғли ва келини билан бир ҳовлида яшар эди. Бир куни ўғил ишдан келса, хотиннинг авзойи бузуқ. Бунинг сабабини сўраган эди, онасининг устидан шикоят қилиб, анчагина ёмон гапларни гапирди. Ўғил бундай сўзларни кўп эшитган бўлса-да, бу сафар тоқат қила олмади. Бироқ жаҳли чиққанини билдирмасдан онасига бир жойга бориб келамиз, деб айтди. Улар тоғлик томонларга етиб келишганларида ўғил:\n– Эй она! Сабрим тугади. Агар хотинимга қилаётган муомалангизни ўзгартирмасангиз, сизни шу тоғдан ташлаб юбораман! – деди.\nБечора она чорасиз қолганидан ўғлига илтимос қилди:\n– Майли, ўғлим. Ўзинг биласан. Фақат рухсат берсанг, икки ракат намоз ўқиб олсам, – деди.\nЎғил рухсат берди. Она намозни ўқиб бўлиши биланоқ ер ёрилиб, ўғилни бўйнигача ютиб юборди. Бу ҳолни кўрган она ўзини йўқотиб қўйди ва бор овози билан қичқирди. Унинг қичқириғини пастдан ўтиб кетаётганлар эшитиб, болани ердан чиқариб олиш учун дарҳол ёрдамга келишди. Лекин барча уринишлари бефойда бўлди. Охири улар бир олимни воқеа жойига чақириб келишди. Олим ҳолатни кўргач, онага:\n– Бу оқ бўлишнинг жазоси. Сиз токи ўғлингиздан рози бўлмас экансиз, ҳеч ким ўғлингизни қутқара олмайди, – деди.\nОна дарҳол қўлларини дуога очиб, ўғлини бу азобдан қутқаришини сўраб дуо қилди ва ўз розилигини изҳор қилди. Аллоҳнинг изни билан ер юмшаб, ўғил ташқарига чиқди, аммо энди унинг оёқ-қўллари ишламас эди. Натижада у бировнинг ёрдамисиз ҳеч нарса ея олмайдиган ва ича олмайдиган бўлиб қолди. Энг қизиғи бошқаларнинг қўлидан тановул қилса қониқмас, фақат онаси едириб-ичириб қўйсагина қаноат қила олар эди. Шунча нобакорлигидан сўнг ҳам унинг онаси ҳеч оғринмасдан, беминнат унинг хизматини қилар эди.\nБу ривоят ибрат учун ёрқин мисол бўлади. Ачинарлиси шундаки, хотинининг йўлига кириб онасини тоғдан ташлаб юбормаса ҳам, ҳар ҳолда қаттиқ ранжитадиганлар орамизда йўқ эмас. Ҳа, азизлар, ота ва она биз учун кўмилишга тайёр турган хазина деганлар. Уларнинг ҳаёт эканлиги биз учун бебаҳо ғаниматдир.\nBo'lishamiz:TwitterFacebookGoogleLike this:Like Loading...\tThis entry was posted in Hayot ko'zgusi. Bookmark the permalink.\t← Авлиёлар балодан асрайдими?


Россияда ўзини осиб ўлдирган Абдусамад Фазлиддинов жасади Москвадан Ўзбекистонга жўнатилган\nРоссияда турли ҳалокатлар оқибатида вафот этган ва яқинлари аниқланмагани натижасида маҳаллий ўликхоналарга олиб келинган муҳожирлар жасади ёқиб юборилмоқда ёки оммавий қабристонларга жанозасиз кўмилмоқда. Ўликхона хизматлари қимматлиги туфайли айрим марҳумларнинг яқинлари жасадни сотиб олишга қурби етмаяпти.\n“Дадам Россияда вафот этибди”\nСамарқанд вилоятидан Озодликка мурожаат қилган Озода ўтган ҳафта бошларида Россиянинг Сочи шаҳридаги Ясная Поляна мавзесида отаси вафот этганидан хабар топганини маълум қилди.\nОзодага отаси Жумақул Эшназаровнинг шифохонада ўлгани ва уни ўликхонадан олиб чиқиш учун катта пул кераклигини у билан бирга ишлаган ўзбек муҳожирлардан бири телефон орқали маълум қилган.\nОзода отаси шу йилнинг 26 майида Россияга пул ишлагани кетгани ва июль бошларигача улар билан алоқада бўлиб турганини эслатди.\nСочи шаҳар бош шифохонасига қарашли ўликхонада Озодликка Эшназаров Жумақул 16 июль куни шифохоналардан бирида вафот этгани ва бу ерга олиб келинганини тасдиқлашди.\n- Эшназаров жасади бизда. Уни 10 кун давомида олиб кетишмаса, биз қонунга мувофиқ “яқинлари йўқ шахс” сифатида оммавий қабристонга кўмамиз. У ҳақда маълумотлар бизда сақлаб қолинади, яқинлари келса – қаерга кўмилганини кўрсатишимиз мумкин, - деди Сочи шаҳар ўликхона ходимаси.\nМорг ходимлари Россиянинг йирик шаҳарлари, масалан, Москва ва Ростов-Дон қабристонида ер қимматлиги боис одатда “эгаси топилмаган” ўликлар ёқиб юборилишини, бошқа минтақаларда маҳаллий ҳокимият ҳисобига оммавий қабрларга ётқизилишини билдиришди.\n“Бир ўликни жўнатиш ўртача 60 минг рублга тушади”\n56 ёшда Сочида ўлдирилган самарқандлик Жўрақул Эшназаровнинг иш берувчилари уни моргдан олиб чиқиш ва Ўзбекистонга жўнатиш учун 70 минг рубл (тахминан 2 минг АҚШ долл.) зарур эканини гапирмоқда.\nЎзини Зуҳра деб таништирган аёл бу пулни улардан Сочи шаҳар ўликхонасида дафн маросимларини бошқарувчи ширкат талаб қилганини айтди.\n- Ҳозир марҳумнинг аёли етиб келди, хўжайиним билан мавзолейга кетишди. У кишини мавзолейга қўйиб, катта пул сўрашаяпти. У киши жудаям сокин, тоза инсон эди, фермада ишларди. 40 минг ишлаган экан, ўша пулини олиб бера оламан. Биз нима ҳам ёрдам қила оламиз? 70 минг пул сўраяпти хизматлари учун. Хотини келди, йиғлаб ётибди “Қандай кўмаман буни?” деб. Мен кўмишдан ҳам олиб чиқишни ўйлаяпман, - дейди ўзини Зуҳра деб таништирган ўзбекистонлик аёл.\nЎзбекистонлик бу аёлнинг айтшича, июль бошларида Ясная Полянадаги ҳовлилардан бирида Эшназаров Жумақулни ўлдирганликда айбланиб Маннон ва Дилмурод исмли ўзбекистонликлар ҳибсга олинган.\nЖумақул Эшназаров маросимини ташкиллаштирувчи Сочидаги хусусий дафн ширкат вакиласи Алёна авиаширкатлар жасадларни махсус тайёргарликдан кейингина бортга олишини айтди:\n- Биринчидан, ўлган одамнинг нотариал тасдиқланган паспортининг таржимаси керак: усиз чегарадан ўтказишмайди. Жасадни транспорт орқали жўнатиш учун мўмиёлаш керак – яқинлари розилигисиз буни қила олмаймиз. Мўмиёлаш эса авиакомпаниялар талаби. Кейинги масала – қандай жўнатилади жасад: оддий кафанга ўрабми, қимматроқ турадиган костюм-шимда, тартибга келтирибми; қиммат тобутдами ёки оддий цинк тобутдами..Одатда мусулмонларни жўнатиш учун биз энг арзон хизматимизни тавсия қиламиз – цинк тобут кўк мато билан қопланади ва юртига етиб борганида мусулмончилик қоидаларига кўра ювилади. Эшназаров масаласида - 60 минг рублгача кетади Ўзбекистонга жўнатиш учун, - деди дафн этиш бюроси менеджери Алёна.\nШиркат вакиласи мурдани мўмиёлашнинг энг арзон нархи – 15 минг рубл, авиажўнатмалар учун цинк тобут – 18 минг рубл туришини билдирди.\nРоссияда ўлган меҳнат муҳожирлари сони кўпаймоқда\nРоссиянинг турли жойларида тақирбошлар дастидан, ишлаб чиқаришдаги ҳодиса ёки автоҳалокат натижасида ўлаётган ўзбекистонлик муҳожирларнинг ҳаммаси ҳам ўз юртига жўнатилмаётгани, уларнинг бир қисми Ислом ақидаларига хилоф равишда ё ёқиб юборилаётгани ёки жанозасиз кўмиб ташланаётгани маълум.\nБу масалада Озодлик мурожаат қилган ўзбек жамиятлари вакиллари турли сабабларга кўра Россияда нобуд бўлаётган айрим ўзбекистонлик муҳожирлар сони йилдан-йилга ошаётганини тасдиқлади. Улар ўлганларнинг яқинлари кўп ҳолларда ночорлик сабабли жасадларни ўликхоналардан олиб чиқа олмаётгани маълум қилмоқда.\nБаҳром Ҳамроев Озодлик билан суҳбатда куни-кеча қариндошлари топилмаган бир ўзбек муҳожирини мусулмонлар орасида пул йиғиб, Москванинг мусулмон қабристонларидан бирига дафн қилишганини айтди.\n- Аслида, одамни ёқиб юбориш кўмишдан ҳам қимматроқ туради – одамнинг қадри шунчалик бўлди. Бу оғир масала... Бундай ҳолатлар кўп бўлган. Бир неча маротаба биз ҳам бундай одамларни олиб бориб татарларнинг қабристонига 10-15 киши бўлиб кўмганмиз. Моргдагилар бу мусулмонни олиб бориб қаергадир кўмиб келишмоқчи эди. Ўзбекистон фуқаролари, масалан, оилада битта ўғли бўлса ҳам Россияга келаяпти. Ўлиб қолса унинг ота-онаси билмайди. Доим эшитаман – Ўзбекистон фуқаросини ўлдириб кетибди, посолствога борсак қувиб чиқарибди, деган гапларни. Аслида бу муаммо ўзбекларнинг тарқоқлигида – бу муаммо Ўзбекистондан келяпти,- деди Баҳром Ҳамроев.\n"Ёрдам" ташкилоти раҳбари кўп ҳолларда қаллоблар ўлганларнинг қаридошлари рус тили ва қонунчиликни билмаслигидан фойдаланиб, улардан катта миқдорда пул ундиришга муваффақ бўлаётганини айтди.\nРоссиядаги Қизил Хоч ва Қизил Ярим ой ташкилоти раҳбари Даврон Муҳамадиев Озодлик билан суҳбатда марказий осиёлик муҳожирларни жўнатиш тартиби давлатлараро шартномалар ва келишувлар орқалигина ҳал этилишини билдирди.\nДаврон Муҳамадиев Россияда қурбон бўлаётган марказий осиёлик муҳожирларнинг сони борасида аниқ маълумотлар йўқлиги, бундан ташқари мамлакат кенгликларида йилига юзлаб меҳнат қилгани келган фуқаролар дом-дараксиз йўқолиб бораётганини маълум қилди.\nРоссия Федерал миграция хизмати тарқатган маълумотга кўра, Россияда 2014 йилнинг май ойида расман 2 миллион 342 минг 884 Ўзбекистон фуқароси рўйхатга олинган.


Аҳмад Масъуд қаерда\nОАВ: Аҳмад Масъуд Тожикистонда\nАфғонистонда ҳокимиятни қўлга олган “Толибон”*га қарши Афғонистон Миллий қаршилик кўрсатиш фронтининг етакчиси Аҳмад Масъуд ҳозирда Тожикистонда\nТОШКЕНТ, 1 ноя — Sputnik. Афғонистонда ҳокимиятни қўлга олган “Толибон”*га қарши Афғонистон Миллий қаршилик кўрсатиш фронтининг етакчиси Аҳмад Масъуд ҳозирда Тожикистонда. Бу ҳақда кўнгиллилар вакили, шимолий Панжшер вилояти губернаторининг собиқ ўринбосари Кабир Васик маълум қилди.Толибларнинг Афғонистон ҳукуматини эгаллаб олишиАвгуст ойи ўрталарида "Толибон"* аъзолари мамлакат пойтахти Кобулга бостириб кириб, президент саройини эгаллаб олишди.31 августга ўтар кечаси АҚШ ҳарбийлари Кобул аэропортини батамом тарк этишди ва бу билан Афғонистондаги қарийб 20 йиллик америка кампанияси ўз якунига етди.Жангарилар Афғонистоннинг муваққат ҳукумати таркибини эълон қилди.Муваққат ҳукуматни "Толибон"* биринчи бор ҳукумат тепасига келганида ТИВ раҳбари курсисини эгаллаган ва ҳозирга қадар БМТ санкциялари остида қолиб келаётган Муҳаммад Ҳасан Охунд бошқариши маълум бўлди.* Россияда ва қатор давлатларда тақиқланган террорчилик ташкилоти.\nтожикистон, афғонистон, толибон, аҳмад масъуд\nМаълум қилинишича, Аҳмад Масъуд ҳозир Тожикистонда, лекин гоҳ-гоҳида Афғонистонга бориб туради.\nТОШКЕНТ, 1 ноя — Sputnik. Афғонистонда ҳокимиятни қўлга олган “Толибон”*га қарши Афғонистон Миллий қаршилик кўрсатиш фронтининг етакчиси Аҳмад Масъуд ҳозирда Тожикистонда. Бу ҳақда кўнгиллилар вакили, шимолий Панжшер вилояти губернаторининг собиқ ўринбосари Кабир Васик маълум қилди.\n“Аҳмад Масъуд ҳозир Тожикистонда, лекин гоҳ-гоҳида Афғонистонга бориб туради, у ерда мамлакатнинг турли минтақаларидаги қаршилик гуруҳлари билан учрашади”, - дея аниқлик киритди у.\nАвгуст ойи ўрталарида "Толибон"* аъзолари мамлакат пойтахти Кобулга бостириб кириб, президент саройини эгаллаб олишди.\nЖангарилар Афғонистоннинг муваққат ҳукумати таркибини эълон қилди.\n* Россияда ва қатор давлатларда тақиқланган террорчилик ташкилоти.


МЕН ҲАМ САЙЛОВДА ОВОЗ БЕРДИМ - Ўзбекистон овози газетаси\nМЕН ҲАМ САЙЛОВДА ОВОЗ БЕРДИМ\n22 декабрь — мамлакатимиз ҳаётидаги яна бир тарихий сиёсий воқеа, яъни Олий Мажлис Қонунчилик палатаси ҳамда халқ депутатлари вилоят, туман ва шаҳар Кенгашларига сайлов бўлиб ўтди. Табиийки, ҳар бир ҳамюртимиз ўз конституциявий ҳуқуқидан тўлақонли фойдаланди. Қарашлари ҳамда ғоя-мақсадларидан келиб чиқиб, ишонган номзодига овоз берди, уни қўллаб-қувватлади.\nЎзбекистон фуқароларининг ярмидан кўпи ёшлардан иборат экани ҳеч кимга сир эмас. Ёшлар танловнинг тўғрилиги бевосита жамият тақдирига дахлдор эканини англаган ҳолда сайловда иштирок этди. Айниқса, биринчи марта овоз бераётганларнинг хаяжони чексиз, албатта. Ана шундай ҳамюртларимиздан айримларининг сайловга оид таассуротлари билан қизиқдик.\nCевара БАХТИЁРОВА, Навоий давлат университети талабаси:\n— Сайлов куни дадам одатига кўра эрта тонгданоқ оиламиз аъзоларини уйғотди. Мен учун бу йилги сайловнинг фарқи унда овоз бериш ҳуқуқига эга бўлганимда эди. Ҳаяжонлаганимдан ҳаммадан аввал тайёр бўлиб кўчага чиқдим. Қўни-қўшниларимиз ҳам ҳудди байрамга бораётгандек, биз каби йўлга тушишибди.\nСайлов кампанияси даврида тарғибот тадбирларини доимий кузатиб боришга ҳаракат қилгандим. Аниқ қарорга келишим учун сайловдан олдин сиёсий партияларнинг депутатликка номзодлари ҳақида аниқ маълумотларга эга бўлдим, улар билан айрим учрашувларда қатнашдим.\nШуни алоҳида таъкидлагим келадики, сайловдан олдин сиёсий партияларнинг Сайловолди платформаси билан танишиш имконияти катта бўлди. Буни уйимиздаги катта ёшлилар ҳам айтишди. Тарғиботчилар кўчама-кўча юриб, машиналардан овоз кучайтиргичлар билан плакатларни кўтариб, ўз номзодларини тарғиб этишди. Шу боис депутатликка номзодларнинг дастурий мақсадларини осон ўргандим. Ҳақиқий ҳаёт билан уйғунлиги, ўзим яшайдиган ҳудуднинг ижтимоий-иқтисодий ривожланиш ҳолатидан келиб чиқиб, уларни солиштирдим. Сабаби мен овоз берган номзод эртага вакиллик ҳокимиятида депутат сифатида аввало мен, яқинларим, қўни-қўшниларим манфаатини ҳимоя қилиши, маҳалламиз тараққиётига ҳисса қўшиши керак. Ана шуларни таҳлил қилган ҳолда муносиб, деб билган номзодимга овоз бердим.\nҚувончбек ҚЎЧҚОРОВ, Қирғизистон илмий-изланиш ижтимоий-тиббиёт институти талабаси (Қашқадарё вилояти):\n— Тўғрисини айтсам, овоз бериш жараёнида шунча ҳаяжонланаман, деб ўйламагандим. Сайловда иштирок этарканман, ҳар бир сайловчининг овози қанчалик муҳимлигини яна бир бор англадим. Мамлакатимизда биз, ёшларнинг замонавий билим олишимиз ва касб эгаллашимиз, ўз истеъдод ва салоҳиятимизни кенг намойиш этишимиз учун барча шароит яратилган.\nТушундимки, сайлов бу — фақатгина ўз ҳуқуқларимиздан фойдаланиш эмас, ҳар бир фуқарога катта масъулият, мен каби миллионлаб йигит-қизларга билдирилган юксак ишонч дегани. Шунинг учун овоз беришда ана шу ишончни оқлашга ҳаракат қилдим. Асосийси, бу танлов орқали менда фуқаролик бурчи, масъулияти янада юксалди. Мамлакатимиз тақдири учун ўз овозимга эга эканлигим ўзимга ишончимни оширди, кучимга куч қўшди.\nМаҳлиё ЭРГАШЕВА, Чортоқ тиббиёт коллежи ўқувчиси:\n— Сайлов мен учун ҳаяжонли ва айни пайтда жуда масъулиятли воқелик бўлди. Зотан, фуқаролик бурчимни бажариш орқали мамлакатимиз фаровонлиги ҳамда барқарорлигига ҳисса қўшиш имконига эга бўлдим. Биз сайловни ўтказиш тартиби, Конституциямиз ва сайлов қонунчилигига киритилган ўзгартишлар билан танишдик. Сайлов кодекси меъёрлари, тартиб-таомилларини ўргандик. Бир жиҳатдан сиёсий билимларимиз ортди. Яна бир тарафдан муносиб, деб билган номзодга берган овозим олдимга қўйган мақсадларим, орзу ва интилишларимни амалга ошириш сари яна бир муҳим қадам бўлди.\nСайловчилар бугун ишонч билдирган номзодлар эртага юртимизнинг порлоқ келажаги ва тараққиёти учун, халқимизнинг фаровон, тинч-осуда ҳаёти учун муносиб ҳисса қўшадилар, деб умид қиламан. Депутатлик сайлови натижалари мамлакатимиз ҳаётида туб бурилиш ясашга хизмат қилади, албатта.\nМафтуна ҚЎЧҚОРОВА, Оҳангарон транспорт ва сервис касб-ҳунар коллежи ўқувчиси:\n— Мактабда ўқиб юрган кезларимданоқ ижтимоий-сиёсий жараёнларга қизиқишим катта бўлган. Сайловда иштирок этишни жуда-жуда истардим, овоз бериш ҳуқуқимдан фойдаланишни узоқ кутдим. Аввалги сайловларда ёшим 18 га тўлмагани боис қатнаша олмаганимдан бироз хафа ҳам бўлган эдим. Бу йил эса орзуим амалга ошди. Шунинг учун алоҳида тайёргарлик, ҳаяжон ва хурсанд кайфиятда қатнашдим. Сайловда қатнашиб, биринчи марта овоз берганим мен учун унутилмас воқеа бўлиб қолади.\nАйниқса, овоз бериш кабинасида ёлғиз ўзим мустақил фикримга эга шахс сифатида танловни белгилар эканман, мен ҳам жамият ҳаётидаги сиёсий жараёнларнинг тенг ҳуқуқли иштирокчиси бўлганимдан фахрландим. Холис муносабатимни, хоҳиш-истакларимни эркин билдирганим, овозимнинг ўз ўрни ва аҳамияти борлигини, мана шу Ватаннинг бир бўлаги эканимни ич-ичимдан ҳис қилдим.\nРаъно ЮЛДАШЕВА, Андижон вилояти, Жалақудуқ тумани:\n— Айни пайтда бола тарбияси билан уйда ўтираман. Хотин-қизларнинг манфаатлари кафолатланган, тенг ҳуқуқлилик тамойиллари ҳукм сурган мамлакатда яшаётганимдан хурсандман. Куни кеча бўлиб ўтган сайловда мана шунга яна бир карра амин бўлдим.\nҲам ёш она сифатида, ҳам илк марта қатнашаётганим учун сайлов участкаси томон бораётганимда қаттиқ ҳаяжонландим. Ўзим танлаган номзодларга овоз бердим. Бу шунчаки фуқаролик ҳуқуқимдан фойдаланиш эмас, фарзандимнинг келажаги учун ҳам муҳим қадамлардан бири, деб ҳисоблайман. Ҳар биримизнинг овозимиз юртимиз ҳаёти учун жон куйдира оладиган номзодларни юзага чиқишига ҳисса қўшади. Номзодлар билан учрашувларда фаол иштирок эта олмаган бўлсамда, ОАВ орқали, ижтимоий тармоқлардан уларнинг дастурлари билан танишишга ҳаракат қилдим. Мен шу сайловда қатнашиб, сайловчи зиммасида ҳам катта масъулият борлигини янада чуқурроқ англадим. Биз сайловчилар қанча масъулиятли бўлсак, муносиб номзодларга овоз берсак, юртимиз тараққиётига шунчалик кўпроқ ҳисса қўшган бўламиз.\nБахтиёр ЮСУПОВ, автомобилларга техник хизмат кўрсатиш маркази электриги (Наманган):\n— Бу йил сайловда биринчи марта иштирок этдим. Сайлов участкасида юзлаб одамларнинг навбат билан овоз беришини кўриб, фуқароларимизнинг юрт келажагига дахлдорлик ҳисси ошиб бораётганига амин бўлдим. Муҳими, улар ўз хоҳиш-истаклари билан келишмоқда.\nТаъкидлаш керакки, сайловда иштирок этиш ҳаммамизга юксак масъулият юклайди. Жамиятда рўй бераётган жараёнларга фаоллик туйғусини оширади. Ватанимиз келажаги ўз ҳуқуқ ва мажбуриятларимизни нақадар яхши билишимизга боғлиқ эканини унутмаслигимиз керак.\nЎз сиёсий ҳуқуқимдан фойдаланган эканман, янги сайланган депутатга таклифларимни бемалол айтишни ният қилдим. Овоз бермаганим сабаблими, авваллари ўзимни бунга тайёр эмасман, деб ўйлардим. Эдиликда қонунчилигимизни чуқурроқ ўрганиб, улардан оқилона фойдаланишга ҳаракат қиламан. Зеро, мен энди ёш бола эмасман. Жамиятда ўз овози, фикрига эга шахсман. Сиёсий билимим ва дунёқарашимни бойитиш яна бир муҳим бурчларимдан бири, деб ҳисоблайман.


08 August, 2020, 01:43\nЎзбекистон мусулмонлари идораси раисининг биринчи ўринбосари Ҳомиджон ИШМАТБЕКОВ билан суҳбатимиз шу мавзу юзасидан бўлди.\n– Саудия Арабистони Ҳаж ва Умра ишлари вазирлиги, бу йилги Ҳаж мавсумини фақат Саудия Арабистони ичида бўлиб турган фуқаролардан иборат зиёратчилар учун чекланган миқдорда ташкил этиш ҳақида қарор қабул қилди. Шу ҳақда сўз юритсангиз?\n– Маълумки, ҳаж амали Ислом арконларидан бири бўлиб, у маълум шартларга эга бўлган мўмин-мусулмон киши учун умрида бир марта адо этиши фарз бўлган ибодат. Қуръони каримда ҳажнинг фарзлигига қуйидаги оят далолат қилади: “Йўлга қодир бўлган киши зиммасида Аллоҳ учун Байтни ҳаж қилиш (фарзи) бордир” (Оли Имрон, 97).\nҲаж ибодати фарз бўлишининг шартлари: мусулмон бўлиш, балоғат ёшида бўлиш, оқил бўлиш, тани соғ бўлиш, бориб келгунча йўл харажатлари ва оила аҳлининг эҳтиёжларига етадиган нафақа билан таъминлаган бўлиши керак. Шунингдек, йўлнинг очиқ, хавф-хатарсизлиги ҳам ҳажнинг фарз бўлиш шартларидандир. Агар мазкур шартлардан бирортаси топилмаса, у ҳолда ҳаж ибодатини адо этиш инсоннинг зиммасидан соқит бўлади.\nИслом шариати инсонни ортиқча машаққат, хавф-хатар, ўзи ва ўзгаларни зарар етказишга буюрмайди. Хусусан, ҳаж ибодати борасида ҳам юқорида санаб ўтилган имкониятларга эга бўлмаган банданинг зиммасидан ушбу ибодат соқит бўлади.\nҚайд этиш керакки, 2020 йилда дунёнинг барча давлатларида коронавирус касаллиги кенг тарқалди. Жаҳон соғлиқни сақлаш ташкилоти маълумотига кўра, мазкур хасталик дунёнинг 215 дан ортиқ мамлакатида аниқланган. Мазкур офат кўплаб ислом ва араб давлатлари, хусусан, ҳаж амаллари адо этиладиган Маккаи мукаррама ва Мадинаи мунаввара шаҳарларида ҳам тарқалган.\nМавжуд маълумотларга кўра, ҳозирги вақтда Саудия Арабистонида кескин эпидемиологик вазият сақланиб қолмоқда. Ҳар куни ўртача 4000 га яқин вирус билан касалланиш, 35-40 та ўлим ҳолати кузатилмоқда.\nСаудия Арабистони қироли – Икки Муқаддас Ҳарам хизматчиси қирол Салмон бин Абдулазиз ана шундай инсон саломатлиги учун мураккаб вазиятни инобатга олиб, «Ҳаж – 2020» мавсуми учун чет элдан зиёратчиларни қабул қилмаслик ҳақидаги таклифни қўллаб-қувватлади ҳамда жорий йилнинг 22 июнь куни мамлакат ичида бўлиб турган чекланган миқдордаги зиёратчилар учун ички ҳаж мавсумини ташкил этиш бўйича барча тегишли чораларни кўриш тўғрисида қарор қабул қилди.\n– Саудия Арабистони ҳукуматининг мазкур қарорига қандай муносабатлар билдирилди?\n– Саудия ҳукуматининг ушбу қарори Саудия уламолари Кенгаши, Ислом ҳамкорлик ташкилоти, Ислом олами уюшмаси, Мисрдаги Ал-Азҳар мажмуаси ҳамда “Дорул ифто” фатво ҳайъати ва бошқа кўплаб илмий марказлар томонидан маъқулланди.\nАслида ушбу қарор эълон қилинишидан бироз аввал ҳам ҳаж соҳасида йирик квотага эга бўлган Индонезия (230 минг квота ажратилган), Нигерия (180 минг квота), Ҳиндистон (150 минг квота) ҳамда Европа ва Жанубий-Шарқий Осиёнинг баъзи давлатлари ўз зиёратчиларининг ҳаёти ва соғлиғини ҳимоя қилиш мақсадида «Ҳаж – 2020» мавсумини ташкил қилмаслик ҳақида қарор қабул қилган эди.\nШунингдек, Малайзия ва Сингапур каби давлатлар эса бекор қилиш тўғрисидаги ўз қарорларини фуқаролари соғлиғи учун масъул экани, бугунги мураккаб шароитда уларни соғлиғини сақлаш мушкул экани, ҳажга борадиганларнинг 80 фоизи кексалар экани, улар касалликка чалиниш эҳтимоли юқори бўлгани билан изоҳланган эди.\nМиср давлатидаги “Дорул ифто” фатво ҳайъати Саудия ҳукуматининг бу йилги ҳажни чекланган миқдордаги зиёратчилар билан амалга оширилиши борасидаги қарорини шариатнинг ҳожилар ҳаётини муҳофаза қилиш борасидаги мақсад ва ҳукмларига тўла мос эканини эълон қилди.\nМиср фатво уюшмаси таъкидлашича, Саудия Арабистонининг коронавирус кенг тарқалишининг олдини олиш мақсадида бу йил – ҳижрий 1441 йилги ҳаж ибодатини мамлакат ичкарисидаги фуқароларга чекланган миқдорда амалга оширилиши борасидаги қарори Ислом шариатининг ҳожилар ҳаётини муҳофаза қилиш борасидаги мақсад ва аҳкомларига тўла мувофиқ эканлигини таъкидлади.\nФатво ҳайъатининг таъкидлашича, ҳукуматнинг бундай қарори ҳозирги кунда бутун дунё бошидан кечираётган коронавирус пандемиясининг тарқалиши эътиборидан ўта зарур ҳолда чиқарилгандир.\nБу тўғрида Бутунжаҳон уламолар иттифоқининг фатвоси ҳам бир муддат аввалроқ эълон қилинган эди. Иттифоқ бош котиби шайх Али Қорадоғий эълон қилган фатвода: “Агар вабо тарқаши аниқ ё шунга яқин бўлса ва соҳа мутахассислари тиқилинч туфайли ҳожилар ёки уларнинг баъзиларига вабо юқади, дейишадиган бўлса, бу ҳолда ҳаж ёки умрани, муаммо ҳал бўлгунича муваққат ман этиш жоиздир”, дейилган.\nАгар ҳожи ҳажга бораётган жойида турли юқумли касалликлар тарқалгани ёки шунга ўхшаш ҳодисалар юзага келиши аниқ бўлиб қолса, бу вақтда: “Зарарни бартараф этиш манфаатни жалб қилишдан муқаддамдир” – деган фиқҳий қоидага қатъий амал қилиши лозим. Чунки ҳажда кўпчилик ҳожилар манфаати озчилик кишиларнинг манфаатидан устун туради.\nИслом таълимоти кўпчиликка зарар етиши мумкин бўлган шароитларда юқумли касаллиги бор кишиларнинг соғ одамларга аралашувини ва ўз навбатида соғ-саломат кишиларнинг билвосита ёки бевосита юқумли хасталиги мавжуд кишиларга аралашувини қатъий чеклайди.\n– Ҳаж қисман бекор қилинган ҳолатлар аввал ҳам бўлганми?\n– Ўз навбатида айтиш керакки, тарихда мўмин-мусулмонлар учун ҳаж қилиш турли сабабларга кўра, хусусан, юқумли касалликлар туфайли қисман ёки бутунлай тўхтатилган даврлар бўлган. Ибн Касирнинг “Ал-Бидая вал-Ниҳая” китобида айтилишича, милодий 968 йилда Макка шаҳрида касаллик тарқалиб, кўплаб зиёратчилар ҳаётига зомин бўлгани сабабли ҳаж ибодати тўхтатилган.\nМилодий 1831 йилда Макка ва Мадина шаҳарларида вабо тарқалиб, жуда ҳам кўп ҳожилар ҳалок бўлишига сабаб бўлган. Ўша йили мўмин-мусулмонлар ҳажни тўхтатиб туришга мажбур бўлишган. Орадан бироз вақт ўтиб, 1837 йилда иккинчи марта вабо қайтарилгандан кейин 3 йилга ҳаж бекор бўлган. Яна бир неча йилдан сўнг Макка шаҳрини вабо эгаллаб олгандан кейин 1846-1850 йилларда 4 йил давомида ҳаж қилиш тўхтатиб турилган.\n– Бу йил ҳаж сафарига бориш учун навбатга ёзилганларнинг навбати сақланадими?\n– Саудия Арабистонидаги эпидемик вазиятнинг ўта мураккаблиги нуқтаи назаридан хориж мамлакатлари фуқаролари, хусусан, юртимиз аҳолиси Ислом дини манбаларига таянган ҳолда милодий 2020 йил, ҳижрий 1441 санадаги ҳаж сафарини чет элликлар учун тўхтатилиши ҳақидаги қарорни тўғри қабул қилдилар.\n2020 йил 23 июнь куни Ҳаж ва Умра тадбирларини ташкил этиш ва ўтказиш масалалари бўйича жамоатчилик кенгашининг йиғилиши қарорига асосан жорий йилги ҳаж сафарига боришни режалаштирган фуқароларимизнинг навбати тўлиқ сақланган ҳолда кейинги йилга ўтказилди.\nАллоҳ таоло юртимиз ва бутун дунёдан коронавирус касаллигини кўтарсин, мўмин-мусулмонларни муборак заминга эмин-экринликда боришлари ва ҳаж ибодатини хотиржамликда адо этишларини насиб қилсин.\nЎзА мухбири Назокат УСМОНОВА суҳбатлашди


Қизғончлик (Ҳасад) « Ўзбекистон Халқ Ҳаракати\n12 October 2017 - 7:00\nҲасандан (ундан Аллоҳ рози бўлсин) ривоят этилишича, Пайғамбаримиз алайҳиссалом шундай деган: “Олов ўтинни қандай ёқса, кин ва ҳасад (қизғончлик) ҳам яхши амалларни шундай ёқади”.\nАбдурраҳмон бин Муовиядан (Аллоҳ ундан рози бўлсин) ривоят этилишига кўра, Пайғамбаримиз алайҳиссалом шундай деган: “Уч нарса бор–ки, улардан ҳеч ким қутула олмайди: булар – суи–зон (гумон), ҳасад ва “омадсизлик” бидъати”дир.\nСаҳобийлардан бири Пайғамбаримиздан “булардан қандай қутулса бўлади?” деб сўради.\nПайғамбаримиз алайҳиссалом: “Бирини қизғонсанг, жуда илгари кетма. Биров ҳақида гумон қилсанг, гумонни ҳақиқат сифатида қабул этма. Бир нарсани омадсизликка йўйсанг, бу ботил инончга ҳам эътибор қилма” деди.\nПайғамбаримиз алайҳиссаломнинг “бирини қизғонсанг жуда илгари кетма” деган гапининг маъноси бир мусулмон ҳақидаги ҳиссинг очиққа урмасин, у ҳақда ёмон гапирма. Чунки Аллоҳ тилинг билан сўйламагунча, қўлинг билан бир иш қилмагунча, ичингдан кечган бир ёмон туйғу учун сени масъул тутмайди.\n“Бировни гумон қилсанг, гумонни ҳақиқат сифатида қабул этма” иборасининг маъноси, гумонингни тасдиқловчи нарсани кўзинг билан кўрмагунча, уни тўғри ҳисоблама.\n“Бир нарсани омадсизликка йўйсанг, бу ботил инончга ҳам эътибор қилма” иборасининг маъноси, бир ерга кетаётганингда бойқуш ёки қарға саси эшитсанг ёки сўл қабоғинг учса, йўлингдан қайтма, йўлда давом эт.\nЗотан, пайғамбаримиз алайҳиссалом “Қорамсор (пессимистик) фол, баъзи ишоратларни ёмон келажакка йўймоқ жоҳилия даврининг анъаналаридандир” деган.\nИбн Аббос (ундан Аллоҳ рози бўлсин) шундай дейди: “Бир қушнинг сасини эшитсанг, “Аллоҳим, қушлар Сенинг қушларингдир. Хайир Сенинг хайирингдир. Сендан бошқа Илоҳ йўқдир. Ҳар қандай қимирлаш ва ҳар қандай қувват Аллоҳдандир” дегин ва йўлингда давом эт. Ўшанда, Аллоҳнинг изни билан, сенга ҳеч нарса зарар бермайди”.\nАбу Ҳурайрадан (Аллоҳ ундан рози бўлсин) ривоят этилишига кўра, Пайғамбаримиз алайҳиссалом шундай деган: “Бир–бирингиздан нафрат этманг, бир–бирингизга ҳасад қилманглар, бир–бирингизнинг савдонгизни ……….., Аллоҳнинг бир–бирингизни биродар билган қуллари бўлингиз” (Термизий).\nМуовия бин Абу Сўфён (ундан Аллоҳ рози бўлсин) ўғлига шундай насиҳат қилди: “Болам, зинҳор бировга ҳасад этма. Чунки ҳасаднинг зарари душманингдан аввал сенда кўринажакдир”.\nҲақиқатан ҳам, ҳасад каби ёмон туйғу йўқдир. Ҳасад қилинган одамга ҳеч нарса бўлмасдан туриб, ҳасад қилганнинг бошига шу беш бало келади:\n2.Ажр қозонтирмайдиган бир бало\n3.Ифтихор этилмаяжак бир айблов\n4.Аллоҳнинг ғазаби тушади\n5.Муваффаққият эшиги ёпилади.\nРивоят этилишича, Пайғамбаримиз алайҳиссалом бир куни “Хабаринг бўлсин, Аллоҳ неъматларининг душманлари бордир” деди. Саҳобийлардан бири “Ё Расулоллоҳ, ким у душманлари?” деб сўарди. Пайғамбаримиз алайҳиссалом: “Аллоҳ неъматларининг душманлари Аллоҳнинг ўз қулларига берган неъматларини қизғонганлардир” деб жавоб берди.\nАйтилишига кўра, Малик бин Динор “Мен ўқиганларнинг оддий халқ билан боғлиқ шаҳодатларини қабул қиламан, аммо ўқиганларнинг бир–бирлари ҳақида шоҳид бўлишларини қабул қила олмайман. Чунки ўқиганларнинг бир–бирига ҳасад қилганларини кўрдим” деди.\nАбу Ҳурайрадан (Аллоҳ ундан рози бўлсин) ривоят этилишича, Пайғамбаримиз алайҳиссалом: “Қиёмат куни шу олти гуруҳ шу олти сабабдан сўроқ қилинмасдан, тўғри жаҳаннамга киражак:\n1.Мендан кейин келган давлат одамлари – зулм сабабли\n2.Араблар – ирқчилик ва қабилачилик сабабли\n3.Қишлоқ оқсоқоллари – кибр сабабли\n4.Тужжорлар – ҳийла сабабли\n5.Қишлоқликлар – жоҳилликлари сабабли\n6.Олимлар – ҳасад сабабли” деган.\nЯъни дунёни севган олимлар бир–бирларига ҳасад қиладилар. Демак, олим охиратни қозониш учун илм ўрганишлари керак. Олим охират учун илм ўрганса, на дўстларига ҳасад қилади, на да дўстлари унга ҳасад қилади.\nАҳли ҳикматдан бир зот дейди: “Ҳасаддан сақланинг. Чунки ҳасад самода ҳам, ерда ҳам Аллоҳга исёнга йўл очган илк гуноҳдир”.\nСамода Аллоҳга илк даъфа исён этган шайтондир, у Одам алайҳиссаломга ҳасад қилгани учун Аллоҳнинг буйруғига қарши чиқиб, Одамга сажда этмади.\nЕр юзида Аллоҳга илк исён қилган Қобилдир. У ҳам ҳасад қилганидан укаси Ҳобилни ўлдирди.\nАллоҳу Таоло шундай дейди: “Уларга Одамнинг икки ўғли ҳақидаги ҳақиқий ҳикояни айтиб бер. Ҳар иккалови қурбонлик қилишганди, биттасининг Қурбони қабул қилиниб, иккинчисиники қабул қилинмаганди. Шунда у (қурбони қабул қилинмаган) “сени мутлақо ўлдираман” деди. Наригиси эса “Аллоҳ фақат тақводорлардан (қурбон) қабул этар” деди” (“Моида” сураси, 27).\nАҳнаб бин Қайсга кўра:\n1.Ҳасадгўй ҳеч қачон ҳузурли (тинч) бўлмайди.\n2.Хасисда вафо бўлмайди.\n3.Ғамгиннинг дўсти йўқ.\n4.Ёлғончидан мардлик кутилмайди.\n5.Хоиндан фикр (маслаҳат) сўралмайди.\n6.Ёмон феълли киши бошлиқ бўла олмайди.\nАҳли Ҳикматдан биттаси шундай дейди: “Ҳасадгўйчалик мазлумга ўхшаган бир золим кўрмадим”.\nМуҳаммад бин Сирин дейди: “Дунёда ҳеч кимга ҳеч нарса сабабли ҳасад қилмадим. Чунки, агар бу одам жаннатлик бўлса, жаннатга киражак, деб қандай ҳасад қиламан? Ёки бир одам жаҳаннамлик бўлса, бунинг учун унга ҳасад қилишим мумкинми?”.\nҲасан Басрий дейди: “Эй, инсон боласи, нега биродарингга ҳасад қилаяпсан? Агар Аллоҳнинг унга берган неъмати Унинг карамидан бўлса, Аллоҳнинг лутфига маҳзар бўлган кишига нечун ҳасад қиласан? Агар ундай бўлмаса, жаҳаннамга йўлчиси бўлган одамга нега ҳасад қиласан?”.\nШу учта кишининг дуоси қабул бўлмайди:\n1.Ҳаром луқма еганники.\n2.Кўп ғийбат этганники.\n3.Мусулмонларга қарши қалбида кин ва ҳасад сақлаган кимсаники.\nСалимнинг ўз отасидан ривоят қилишига кўра, Пайғамбаримиз алайҳиссалом: “Қизғончлик шу икки ҳолатда жоиздир! Кеча–кундуз Қуръон ўқиб, ибодат эта олган киши ва Аллоҳ кўп мол–мулк бериб, уни кеча–кундуз хайир йўлида ишлатган кишига қизғончлик билан қараш мумкин” деди.\nЛекин бировда кўргани ва ёқтириб қолгани нарсаларнинг ўзида бўлишини исташ яхши эмас.\nАллоҳу Таоло шундай буюради: “Аллоҳнинг баъзиларингизни баъзиларингиздан устун бўлишига сабаб қилган нарсаларни орзу қилманг” (“Нисо” сураси, 32).\nБу оятнинг давоми шундай: “Аллоҳнинг фазли карамидан сўранг” (“Нисо” сураси, 32).\nБу оятдан кўринаяптики, мусулмон бошқасига берилган бир нарсанинг ўзига берилишини сўрамаслиги керак, бунинг ўрнига Аллоҳдан ҳам ўшандай бир нарсани сўраши лозим.\nҲасадгўйлик – Аллоҳнинг ҳукмига қарши чиқиш демакдир. Ва аксинча, кўзитўқлик, хайриҳоҳлик, қаноат инсондаги фазилатдир. Пайғамбаримиз алайҳиссалом “Хабарингиз бўлсин, дин–хайриҳоҳлик демакдир” деган.\nАбу Ҳурайрадан (ундан Аллоҳ рози бўлсин) ривоят этилишига кўра, Пайғамбаримиз алайҳиссалом: “Мусулмоннинг мусулмон устида олтита ҳаққи бор:\n1.Қаршилашган одамга салом бермоқ\n2.Биров чақирса, унга ижобат этмоқ\n3.Биров насиҳат этса, насиҳатни тингламоқ\n4.Аксириб, ҳамд этганга, “ярҳамукуллоҳ” демоқ\n5.Биров хасталанса, уни зиёрат этмоқ\n6.Биров ўлса жанозосига бормоқ” деган.\nАнас бин Молик (ундан Аллоҳ рози бўлсин) дейди: “Пайғамбаримизга хизмат этишга бошлаганимда саккиз ёшда эдим. Унинг менга берган илк ўгити шу бўлди: “Ё, Анас, намоз қилмоқчи бўлсанг, гўзал шаклда таҳорат қил, ки сени қўриган малакларинг севсин, ҳамда умринг узайсин. Ё, Анас, жунуб бўлсанг, ювин (ғусл ол), жуда диққатли бўл, чунки ҳар қилнинг тубида бир жунублик бор” деди Расулоллоҳ алайҳиссалом”.\nМен Ундан “қандай диққатли бўлай?” деб сўрадим, У “ҳар қилнинг тубига сув тегадиган шаклда ювин, терингни ишқа. Шундай қилсанг, ювинган ерингдан бутун гуноҳларинг кечирилган бўлиб айриласан” деди Расулоллоҳ алайҳиссалом.\nЯна деди–ки: “Ё, Анас, икки ракатлик қушлик намози қилишни унутма. Чунки у Аввобинлар (Аллоҳга йўналганлар)нинг намозидир. Кеча–кундуз кўп намоз қил. Шунда сенга малаклар дуо этарлар. Ё, Анас, намозна турганингда, ўзингни Аллоҳга таслим эт, рукуга борганингда бармоқларингнинг ораларини очиб, ҳовучларингни тиззаларинг устига қўй. Қўлларингни вужудингдан очиқ тут. Бошингни кўтарганда, вужудингнинг бутун органлари ўз ерларига келгунча тиклан.\nСаждага борганингда юзингни ерга яхшилаб теккиз. Қарғанинг дон чўқилаши каби, тез эгилиб, тез турмагин. Тулки каби қўлларингни ёйма. Бошингни саждадан кўтарганда, худди кучук каби, яна ерга шалпайиб ётма. Кетингни оёқларинг орасига қўй, оёқларингнинг ташқи тарафини ерга ёпиштир. Руку ва саждаси кемтик бўлган намозга Аллоҳ нигоҳ солмас.\nАгар қўлингдан келса, кеча–кундуз доим таҳоратли бўл. Чунки таҳоратли ҳолда ўлсанг, калимаи–шаҳодат келтиришни унутмайсан.\nЁ, Анас, уйингга кирганингда, уйдагиларга салом бер, ки ҳам сен учун, ҳам уйинг учун баракат ортсин. Бир иш учун ташқарига чиқсанг, кўрганинг ҳар қабиладошга (мусулмонга) мутлақо салом бер. Шундай қилсанг ҳам кўксингда иймон лаззатини ҳис этасан, ҳам уйдан чиқиб, бир гуноҳга кирган бўлсанг, авф этилган ҳолда уйга қайтасан.\nЁ, Анас, на оқшом, на–да эрталаб, қалбингда ҳар қандай мусулмонга зарра қадар кин ва гина бўлмасин. Ким менинг суннатимга амал қилса, мени севган бўлади ва Жаннатда мен билан бирга бўлади.\nЁ, Анас, бу айтганларимни қилсанг ва сўзларимни тутсанг, энг севганинг нарса ўлим бўлур. Чунки у сенинг ҳузурингга васила бўлади”.\nКўрганингиз каби, Пайғамбаримиз алайҳиссалом қалбдан кин ва гинани чиқариб ташлашни суннатлардан бири ҳисоблаган. Демак, буни қилиш фазилатли амаллардандир.\nОтамдан эшитганимга кўра, Анас бин Молик (Аллоҳ ундан рози бўлсин) шу ҳикояни айтиб берган экан: “Бир куни Пайғамбаримиз алайҳиссалом билан ўтирар эканмиз, У “бир оз сўнгра бу ерга бир жаннатлик киражак, унинг чориғи елкасига осиғлиқ бўлади” деди.\nҲақиқатан ҳам, Пайғамбаримиз таърифига уйғун бўлган бир одам кириб, жамоат ичига ўтирди.\nЭртаси куни Пайғамбаримиз алайҳиссалом айни гапни айтди ва айни киши яна айни қиёфатда ичкарига кириб, ўтирди.\nУчинчи куни Пайғамбаримиз алайҳиссалом айни сўзларни айтиб улгурмасданоқ, ўша одам кириб келди.\nПайғамбаримиз алайҳиссалом мажлисдан чиқиб кетгандан сўнг, Амр Ибн Аснинг ўғли Абдуллоҳ (Аллоҳ ундан рози бўлсин) ўша одамнинг ёнига бориб “отам билан орамизда бир тортишма бўлди. Шу боис, уч кеча уйга кетмасликка ямин этдим. Агар, уйғун кўрсанг, яминим бузилмаслиги учун сеникида уч кун меҳмон бўлишни истардим” деди.\nЎша одам “майли” деди.\nАбдуллоҳнинг айтишича, у одамнинг ёнида кечирган уч куннинг илк кечасида у нафила намозини қилмаган. Фақат уйқудан аввал Аллоҳнинг исмини зикр этган ва такбир келтирган. Бомдод намозини гўзал таҳорат олиб, қусурсиз шаклда адо этган. Фақат кундуз рўза тутмаган.\nАбдуллоҳ сўзларида шундай давом этди: Уч кеча бўйича ундан кўзларимни айирмадим. Илк кечагидан кўпроқ ибодат қилмади. Фақат оғзидан бирорта ҳам ёмон сўз чиқмади. Мен уч кун тўлганда, ўзимда унинг амалини кичик кўриш майлини сезиб, унга шундай дедим: Аслида, отам билан хафалашганимиз йўқ эди, фақат Пайғамбаримиз алайҳиссалом уч марта “бир оз сўнгра орамизга жаннатилик киражак” деганда уч марта ҳам сен кирган эдинг. Бу сабабли, ёнингда қолиб, ишлаганинг амални кўриб, сендан ўрнак олишни истагандим. Аммо кўп амал ишлаганингни кўрмадим. Ажабо, сени Пайғамбаримизнинг айтгани мартабага юксалтирган нарса надир?\nОдам менга “сен кўрганингдан бошқа ишлаганим амал йўқ” деди. Мен унинг ёнидан чиқиб кетаётганимда, одам мени чақирди ва шундай деди:\n–Сен кўрган амалларимдан ташқари бошқа амалим йўқ, аммо менда ҳеч бир мусулмонга қарши ёмонлик йўқдир. Ҳеч кимга Аллоҳнинг берган неъмати учун ҳасад қилмадим.\nБуни эшитиб, унга:\n–Мана шу сени Пайғамбаримиз алайҳиссалом сўйлаган мартабага юксалтиргандир ва бу менинг қўлимдан келмайдиган бир нарсадир – дедим.\nАҳли ҳикматдан бир зотга кўра, ҳасадгўй одам шу беш жиҳатдан Аллоҳга қарши келади:\n1.Бошқаларининг қўлидаги ҳар неъмат қаршисида нафрат қилади.\n2.Аллоҳнинг неъмат тақсимига жаҳли чиқиб, “нега неъматингни бундай тақсим қиласан?” дейди.\n3.Аллоҳнинг бировга эҳсонини қизғонади.\n4.Аллоҳнинг дўстини камситмоқ истайди. Яъни неъмат берилганнинг қўлидан неъмат олиниб, ўзининг юзтубан йиқилишини истайди.\n5.Аллоҳнинг душмани шайтонни қўллайди.\nҲасадгўй киши жамиятда фақат шармандалик ва зиллат ичида бўлади. Малаклар унга доим лаънат ўқийди. Қиёмат куни ҳам назиби разолат ва жазодир.


Қишки куртка танлашда нималарга эътибор бериш керак? - Ayol.uz\nҚишки куртка танлашда нималарга эътибор...\nПар куртка (пуховик) энг оммабоп қишки кийимлардан биридир. Улар иссиқ ва юмшоқ бўлиб, совуқ шамолдан жуда яхши ҳимоя қилади. Агар шapkа кийишни хуш кўрмасангиз, уларнинг капюшонлисини танланг.\nМўйнали курткалар энг иссиқ, шу билан бирга энг қиммати ҳамдир. Кўп вақтингизни очиқ ҳавода ўтказсангиз ёки совуқ мамлакатларга саёҳат қилишни яхши кўрсангиз, айнан мўйнали куртка харид қилишни тавсия этамиз. Сохта мўйнага дуч келмаслик учун харидни кафолат берувчи дўконлардан амалга ошириш зарур.\nАгар катта ҳажмли устки кийимни ёқтирсангиз, сизга мўйна ёки синтепон астарли текстил курткалар мос келади. Уларни изғирин совуқда, шунингдек, иссиқроқ ҳавода ҳам кийиш мумкин. Пар курткалардан фарқли равишда улар анча енгил бўлади. Қолаверса, нархи ҳам унча қиммат бўлмайди.\nЧарм курткалар ҳам урфда бўлиб, улар совуқ ҳаводан яхши ҳимоя қилади. Бироқ қишда уларнинг астарлисини харид қилишни тавсия этамиз. Иссиқроқ ҳавода уларнинг астар қисмини ечиб қўйиш мумкин.\nКўпинча уларнинг ёқа қисмига табиий мўйна қўйиб, астар қисмига сунъий мўйна қўйиш ҳолатлари учраб туради. Буни мўйнанинг бир толасини суғуриб олиб, ёқиб кўриш ёрдамида текшириб кўриш мумкин. Агар мўйна толаси тўлиқ ёниб кетса ва ўзидан куйган соч ҳидини чиқарса – у табиий; агар тола эриб кетса, у сунъий мўйнадир.\nЭнг совуқ ҳавода ҳам ўзингизни иссиқ ва қулай ҳис қилинг!


АҚШнинг Марказий Осиё бўйича янги стратегиясининг ўзига хос жиҳатлари ҳақида - Anhor\nAnhor Все посты АҚШнинг Марказий Осиё бўйича янги стратегиясининг ўзига хос жиҳатлари ҳақида\nФевраль ойи бошида АҚШ ва Марказий Осиё ўртасидаги ўзаро муносабатларда бирданига иккита муҳим воқеа юз берди: АҚШ давлат котиби Майкл Помпеонинг Қозоғистон ва Ўзбекистонга ташрифи амалга ошди, унинг ташрифидан кейин эса Вашингтонда АҚШнинг Марказий Осиё бўйича янги стратегияси эълон қилинди.\nАйтиш жоизки, стратегия матни, бир қарашда, олдинги шунга ўхшаш ҳужжатлардан тубдан фарқ қилмайди. Аммо, аҳамиятга эга муҳим деталлар мавжуд. Масалан, авваллари АҚШ минтақага Афғонистонда хавфсизликни таъминлаш нуқтаи назаридан қарарди. Энди расмий Вашингтон назарида минтақа ўз қийматига эга.\nАҚШнинг стратегияси, масалан, Европа Иттифоқининг Марказий Осиё бўйича стратегиясидан фарқли ўлароқ батафсил баён этилмаган, унда фақат АҚШнинг минтақадаги ташқи сиёсатининг асосий векторлари кўрсатилган холос. Ушбу стратегияда тафсилотлар йўқлиги боис мазкур ҳужжатни изоҳлаш зарурати юзага келмоқда. Хўш, расмий Вашингтон Марказий Осиёни қай тарзда кўрмоқда, минтақанинг ўзида нима ўзгарди ва ўзгармоқда ?\nМинтақада ўзгарган биринчи ва энг асосий нарса – бу Ўзбекистонда ҳокимият янгиланди. Америкалик марҳум геостратег Збигнев Бжезинскийнинг концепциясига кўра Ўзбекистон МО минтақасидаги муҳим давлат ҳисобланади, у Москвадан мустақил равишда ўзининг геосиёсий курсини амалга ошириш салоҳиятига эга. Бироқ 2016 йилгача, яъни Ўзбекистон анча ёпиқ бўлиб, очиқ ва фаол ташқи сиёсатни юритмаётган пайтга қадар, АҚШ минтақавий геосиёсий стратегияси самарали амалга ошиш имконига эга эмасди.\nЎзбекистоннинг янги раҳбарияти Ғарб билан стратегик ҳамкорлик учун қулай ҳамкорга айланди. Ўзбекистон ислоҳотлар курсини эълон қилди, ўз муаммоларини тан олишдан воз кечмаяпти, уларни ҳал этиш устида бор кучини бериб ишлаяпти. Охирги уч йил ичида Ўзбекистон расмий Тошкентни инсон ҳуқуқларини қўпол ва мунтазам равишда бузишда, репрессияларда айблаш учун реал баҳона бергани йўқ. Сўнгги уч йил давомида Президент Мирзиёев мажбурлаш ҳокимият шакли сифатида истисно этиладиган ҳокимият тизимини самимий яратишни истаётган ҳақиқий ислоҳотчи сифатида танилди. Ҳозир Ўзбекистонни ғарбда “яхши янгиликлар мамлакати” деб аташмоқда.\nТаъкидлаш керакки, Вашингтон МО минтақасида Тошкент ва Нурсултан ўртасидаги рақобатни рағбатлантиришдан қочишга уриняпти. Шу боис Помпео аввал Қозоғистонда бўлди, фақат шундан кейингина Ўзбекистонга ташриф буюрди, минтақадаги бешта республика ТИВ раҳбарларини С5+1 форматида тўплади. Агар Ўзбекистон ва Қозоғистон минтақадаги етакчилик мақоми учун ўзаро қатъий рақобат қилишда давом этса, бу биринчи навбатда, Москва ва Пекин томонидан минтақадаги турли манипуляциялар учун фойдаланилиши мумкинлигини Вашингтон яхши тушунади.\nОхирги йилларда минтақага кучли таъсир кўрсатаётган иккинчи нарса – бу Пекиннинг жуда тез ўсиб бораётган иштироки. Бжезинский ўзининг Марказий Осиё бўйича стратегиясини тузаётганда, Москванинг геосиёсий гегемониясига қандай йўл қўймаслик ҳақида ўйларди. Аммо сўнгги йилларда ХХР минтақа мамлакатларида асосий инвестор, кредитор ва савдо-иқтисодий шерикка айланди. Расмий статистикага кўра охирги тўрт йил ичида расмий Пекин Ўзбекистоннинг асосий савдо-иқтисодий шериги ҳисобланади. Ўзбекистоннинг илк мустақиллик кунларидан бошлаб 2015 йилгача Тошкентнинг биринчи савдо-иқтисодий шериги бўлган Россия эса “иккинчи” мақомига кўнишга мажбур бўлди.\nЎзбекистон ёки олдин унинг ҳудудида жойлашган давлатлар тарихида ХХР ёки тарихий Хитой ҳеч қачон асосий савдо-иқтисодий шерик бўлмаган. Ҳатто Ўзбекистоннинг ҳозирги ҳудуди ва халқлари “Буюк Ипак йўли” марказида жойлашган ўрта асрларда ҳам кўпроқ Эрон, Туркия ёки яқин қўшнилар ўша пайтдаги Самарқанд ёки Бухоронинг биринчи савдо-иқтисодий шериги ҳисобланган. Шу боис расмий Пекиннинг Марказий Осиёга таъсирининг тўсатдан ортиши унинг Москва билан стратегик геосиёсий альянси билан биргаликда АҚШни жиддий ташвишга солиши керак.\nАҚШнинг Марказий Осиё бўйича янги стратегияси қуйидаги мақсад ва вазифаларни кўзда тутади:\n– Россия Федерациясининг Марказий Осиё мамлакатлари устидан геосиёсий монополиясига йўл қўймаслик. АҚШ Москванинг минтақага таъсир кўрсатиш бўйича умумий ресурсларига тўлақонли рақобатчи бўла олмаслигини Қўшма Штатлар яхши тушунади. Бунинг устига ҳозир, яъни Оқ уйда ўз эътиқодларига кўра изоляционист бўлган Трамп ўтирган бир пайтда.\nШу билан бирга, Вашингтон Кремлнинг постсовет ҳудудида геосиёсий лойиҳаларни қуриш бўйича ўсиб бораётган ва очиқ тажовузкорлигидан ташвишда. Айнан шунинг учун АҚШ минтақадаги мамлакатларнинг давлат мустақиллиги, суверенитети ва яхлитлигини мустаҳкамлашни истаётганини билдирмоқда. Бу Грузия ва Украинадаги воқеалардан кейин Москва томонга яққол шамадир.\n– ХХРнинг минтақа мамлакатлари устидан геосиёсий монополиясига йўл қўймаслик. Ўзининг Қозоғистон ва Ўзбекистонга ташрифи чоғида Помпео етарлича кескин сўзларни айтди. Хусусан у минтақа мамлакатлари “бошқа давлатларнинг вассалларига айланмасликлари керак”. Бу сўзлар аста-секин, аммо дадил ўсиб бораётган ХХРнинг Марказий Осиёдаги кредит-иқтисодий экспансиясига қарши қаратилган.\nПекин кўпгина параметрлар бўйича минтақа мамлакатлари учун қулай қарз берувчи, кредитор, савдо-иқтисодий ҳамкор бўлган ва бўлиб қолмоқда. Пекин ҳеч қачон демократия ва инсон ҳуқуқларига амал қилинишини талаб қилмаган. Аксинча, ХХРнинг норасмий стратегияси, минтақадаги республикаларда демократик жараёнлар орқали миллатчилик ёки диний омиллар кучаймаслиги учун минтақада авторитар режимларни ушлаб қолиш ва мустаҳкамлашни кўзда тутади.\nХХРнинг минтақадаги асосий стратегик мақсади – минтақа мамлакатлари уйғур сепаратизмини қўллаб-қувватлашига йўл қўймаслик. Демократияда эса республикалар аҳолиси муқаррар равишда ХХРда истиқомат қилувчи уйғурлар, қозоқлар, қирғизлар, тожиклар ва бошқа камчиликларга ачинади ва ўз ҳукуматларидан камчиликларни мажбурий ассимиляциялаш чораларига қарши бирор-бир жавоб қайтаришни талаб қилади.\n– Бу ердан расмий Вашингтоннинг Пекин томонидан миллий ва диний камчиликни ташкил қилувчиларни қатъий ассимиляциялашга қарши минтақавий альянсни яратишдан иборат учинчи вазифаси келиб чиқади. Қозоғистонда Помпео Хитойдан қочган этник қозоқлар ва уйғурлар билан учрашди. Таъкидлаш жоизки, Қозоғистонда “ХХРдаги уйғурлар ва қозоқлар” омили аллақачон кенг муҳокама қилинадиган ички сиёсий мавзуга айланган.\nЎзбекистонда вазият бироз бошқача: жамоатчилик уйғурлар ва бошқа камчиликни ташкил қилувчи миллатларнинг таъқиб қилиниши мавзуси энди муҳокама қилинмоқда. Бу борада Қозоғистон Ўзбекистонга қараганда иккита сабабга кўра олдинда: биринчидан, 2016 йилгача Қозоғистонда авторитар модель юмшоқроқ эди, шу боис жамоатчилик ҳам Ўзбекистондагшига қараганда фаолроқ бўлган. Иккинчидан, Қозоғистон жамоатчилиги ХХР этник қозоқларни таъқиб қилишдан тортинмаётганидан аллақачон шокка тушган ва кўп ҳолларда иш Пекин Хитойдан қочган қозоқларни қайтариш бўйича Нурсултанга босим ўтказишгача ҳам боряпти.\nНазаримда, таъқиб қилинаётган этник ва диний камчиликларни ҳимоя қилиш бўйича АҚШ билан ҳамкорликдаги альянсни яратишга тўхталадиган бўлсак, минтақадаги бешта давлатда асосан учта позиция мавжуд. Қозоғистон ва Қирғизистон таъқиблар кўламидан ташвишда, аммо Пекинга қандайдир эътироз билдирадиган ҳолатда эмас. Ўзбекистон ва Туркманистон эса, айни пайтда иложи борича максимал даражада бетараф қолишни хоҳлаяпти. Аммо Ўзбекистоннинг ичида, ахборот ва сиёсий эркинлик фонида, Хиитойнинг иқтисодий экспансиясидан ташвиш жадал суръатлар билан ўсиб бормоқда. Ва, ниҳоят, Тожикистон – у расмий Пекинга этник ва диний камчиликларни таъқиб қилиш масалаларида ўзининг содиқлигини кўрсатган ҳолда, мамлакат эҳтиёжлари учун зарур бўлган кредитлар ва ёрдамни олиш мумкинлигини аллақачон билиб олган.\nНега Вашингтон ХХРда таъқиб қилинаётган этник ва диний камчиликлар масаласини кўтара бошлади? Бунинг иккита сабаби бор.\nБиринчидан, бу ХХРга стратегик босим ўтказиш учун қулай омил. Вашингтон аллақачон ХХРнинг глобал таъсири ўсишини ушлаб туриш бўйича таъсирчан усулларни изламоқда. Бу ерда эса Пекин этник ва диний камчиликларни репрессив тарзда ассимиляциялаган ҳолда ўзининг энг заиф томонини бутун дунёга кўрсатмоқда. Табиийки, Вашингтон бундан стратегик босим ўтказиш учун фойдаланишга ҳаракат қилмоқда.\nИккинчидан, Вашингтон қийналган уйғурлар ва бошқа камчиликларни қўллаб-қувватлаган ҳолда, Яқин Шарқ ва Афғонистондаги ҳаракатлари туфайли ўзининг мусулмон олами олдидаги обрўсини қандайдир бир йўл билан компенсация қилишга уринмоқда.\nҲозирча минтақа Вашингтон томонидан Пекинга қарши таклиф қилинаётган альянсни очиқ қўллаб-қувватлашга тайёр эмас. Табиийки, Пекиннинг этник сиёсати минтақа пойтахтларини ташвишлантирмоқда. Аммо ҳозирча республикалар ХХР – қулай иқтисодий шерик деб ҳисобламоқда, МО учун қардош бўлган этник гуруҳлар ассимиляцияси эса минтақа мамлакатларининг миллий манфаатларига таҳдид солмайди. Шу нуқтаи назардан на алоҳида олинган республикада, на умуман минтақада бош кўтараётган Хитойга нисбатан аниқ ва узоқни кўзловчи стратегия йўқ эканига аниқлик киритиш керак. Дунёнинг иккинчи иқтисодиёти ва сайёранинг потенциал биринчи ҳарбий-иқтисодий давлати шундоққина Марказий Осиёнинг биқинида шаклланмоқда.


Чиноздаги нефт базасида ёнғин содир бўлгани ҳақида хабар тарқалди. «Ўзбекнефтгаз» ёнғин қамишзорда рўй берганини маълум қилди\n14:28 / 10.03.2021\nБугун, 10 март куни ижтимоий тармоқларда Тошкент вилояти Чиноз туманидаги “Пахта Нефтбазаси”да ёнғин содир бўлгани ҳақида хабарлар тарқалди.\nKun.uz мухбири вазиятга аниқлик киритиш мақсадида “Ўзбекнефтгаз” АЖ матбуот хизмати билан боғланди. Ташкилот матбуот хизматининг маълум қилишича, ёнғин “Пахта Нефтбазаси” ҳудудидан анча узоқда, қамишзорда содир бўлган. Видеолавҳада тасвирланган ёнғиннинг базага ҳеч қандай алоқаси йўқ.\n“Бугун ижтимоий тармоқларда тарқалган ёнғин ҳақидаги видеолавҳа кеча, 9 март куни "Пахта Нефтбазаси" ҳудудидан анча узоқликдаги қамишзорда рўй берган. Ёнғин натижасида осмонга қора тутун кўтарилган, бунинг бизга алоқаси йўқ. Аслида, воқеа кеча содир бўлган”, деди “Пахта Нефтбазаси” раҳбари Элдор Бердиқулов.\nЭслатиб ўтамиз, 2020 йилнинг 26 ноябр куни Чиноз туманидаги «Пахта Нефтбазаси»да 5 минг тонна сиғимли ёқилғи цистернасида ёнғин чиққан, оловни ўчириш учун 14та ўт ўчириш ва қутқарув бригадаси жалб этилганди.


Жиззах вилоятида ўқитувчилардан маҳаллий футбол клуби учун 272 миллион сўмдан кўпроқ пул йиғилгани аниқланди ва ҳозирда пулларни эгаларига қайтариш бўйича чоралар кўрилмоқда. Халқ таълими вазирлиги 15 ноябрда мана шундай маълумотни эълон қилди.\nЖиззах вилоятидаги мактабларнинг ишчи-ходимлари ойлигидан бир кунлик иш ҳақи (ўртача 70-100 минг сўм оралиғида) “Сўғдиёна” футбол клуби ҳисобига ўтказилётгани тўғрисида Озодлик 6 ноябрда хабар қилган эди.\nВазирлик қошидаги Ҳуқуқий-назорат хизматининг аниқлашича, Жиззах вилояти ҳокими 2 ноябрда “Сўғдиёна профессионал футбол клубининг моддий-техника базасини мустаҳкамлаш тўғрисида” фармойиш берган.\nФармойиш асосида 3-4 ноябрь кунлари умумхалқ ҳашари уюштирилиб, вилоятдаги 10 та туман халқ таълими бўлимига қарашли мактаблар ишчи-ходимларининг бир кунлик иш ҳақларидан 272 миллион 156 минг 729 сўм миқдоридаги пул футбол клубига ўтказиб берилган.\n“Таъкидлаш лозимки, ҳокимнинг бу фармойиши Ўзбекистон Республикаси Вазирлар Маҳкамасининг 2018 йил 10 майдаги 349-сонли “Ўзбекистон Республикасида мажбурий меҳнатга барҳам беришга доир қўшимча чора-тадбирлар тўғрисида”ги Қарорига зид равишда қабул қилинган”, дейилади расмий хабарда.\nХалқ таълими вазирлигининг Ҳуқуқий-назорат хизмати аралашувидан сўнг Жиззах вилояти ҳокимининг фармойиши бекор қилинган. Йиғилган маблағларни эса эгаларига қайтариш чоралари кўрилмоқда.


Кириш. Ушбу дастур давлат ва хуқуқнинг келиб чиқиши, давлат тушунчаси, белгилари, мохияти ва типлари, давлат функциялари, ..... низоларни тинч йул билан хал этиш;. 3) давлатларнинг ички ишларига .... коммуникация технологиялари кулланилиши назарда тутилган: - Хуқуқшунослик фанидан маъруза ...\nОгоҳлантирувчи ва фалокат ишоралари, фалокат сабабли тўхташ белгисининг қўлланилиши 13.\nЙўл белгилари. 1. огоҳлантирувчи белгилар.\nМавзу: «Йўл белгилари, уларни ҳар хил йўл шароитида қўлланилиши».\nЙўл белгилари - Chorraha.uz - Yo'lingiz behatar bo'lsin\nТранспорт воситаларидан фойдаланишни тақиқловчи шартлар. Хавфлилик белгилари.\nУларни йўл белгилари ҳамда светофорлар билан биргаликда ва алоҳида қўллаш мумкин.\nЙўл белгилари. Приложение № 1. Дорожные знаки.\nЙўл белгилари нимадан сўзлайди?\nЙЎЛ БЕЛГИЛАРИ. Йўл белгиларидаги графиклар, техник тафсилотлар илк бор 1968 йилда Венада ўтказилган “Йўл белгилари ва сигналлари ҳақидаги конвенция” ҳамда бу конвенцияни...\nйул белгилари кулланилиши на YouTube:


“Учқудуқ” газетаси хабар қилади: Миллий армиямиз – бизнинг ифтихоримиз ва ғуруримиз » Учкудуқ туман ҳокимлиги расмий веб-сайти\nБош саҳифа / Туман ҳақида / Янгиликлар / “Учқудуқ” газетаси хабар қилади: Миллий армиямиз – бизнинг ифтихоримиз ва ғуруримиз\n3-01-2019, 14:53, admin\nМана, сал кам бир ойдан бери юртимиз узра давом этиб келаётган "Ҳарбий ватанпарварлик ойлиги” негизида Учқудуқ туманидаги барча таълим масканларида ҳам "Ватан – муқаддас, уни ҳимоя қилиш шарафли бурчдир!” номли умумий ғоя остида тадбирлар, учрашувлар бўлиб ўтмоқда. Ана шундай тадбирлардан бири куни-кеча "Узунқудуқ” овулида бўлиб ўтди.\n"Миллий армиямиз – бизнинг ифтихоримиз ва ғуруримиз” мавзусидаги тадбирда ҳарбийларнинг кўргазмали чиқишларини, маҳаллий аҳоли, ёшлар катта қизиқиш билан кузатдилар. Ҳозирда қуролли кучларимизда мавжуд бўлган қурол-аслаҳалар ҳақида кенг таълумотлар берилгани, мамлакатимиз мудофаа қобилиятининг қанчалик мустаҳкамлигини кўрсатади.\nТуманимизда "Ватан – муқаддас, уни ҳимоя қилиш шарафли бурчдир!” номли умумий ғоя остида ўтказилаётган тадбирларда ана шулар хусусида сўз юритилмоқда.\n“УЧҚУДУҚ” газетаси хабар қилади: “Шоир аскар”, “Қўшиқчи аскар”, “Нотиқ аскар” номинацияларида ғолиблар аниқланди


“Nexia” Россияда энг кўп сотилган иномарка, деб топилди\nАвгустда Россияда 4500га яқин “Daewoo Nexia” автомобиллари сотилди.\nЎзбекистонда чиқарилган Daewoo Nexia машинаси 2002 йилдан биринчи марта Россияда энг кўп сотилган автомобиллар орасида биринчи ўринни эгаллади. Ҳозирда Daewoo "Nexia" машинаси собиқ “УзДэуАвто” корхонаси ўрнида ташкил қилинган “GM Uzbekistan” қўшма корхонаси заводида чиқарилади.\nҲозирда собиқ “УзДэуАвто” корхонаси ўрнида ташкил қилинган “GM Uzbekistan” қўшма корхонасининг Асакадаги заводида ишлаб чиқарилаётган Daewoo Nexia автомобили Россия автомобил бозоридаги ҳорижий автомобиллар орасида энг кўп сотилган машина бўлди.\nБу билан “Daewoo Nexia” автомобили кейинги 8 йилда биринчи марта Россияда энг кўп сотилган иномарка мақомини қўлга киритди.\nАвгуст ойидаги Россия бўйлаб жами 4500га яқин “Daewoo Nexia” машинаси сотилди ва Россияда ишлаб йиғиладиган иномаркалар – “Renault Logan” ва “Ford Focus” автомобилларини ортда қолдирди.\nРоссия автомобил бозорини таҳлил қилиш билан шуғулланадиган “Автостат” маркази маълумотларига кўра, Daewoo Nexiaнинг сотилиши ўтган йилнинг шу даврига нисбатан 126 фоизга ошган.\nЎзбек “Nexia”сининг россияликлар орасида оммабоплаши бораётганига биринчи навбатда унинг нархи арзонлиги билан боғлиқ, демоқда соҳа мутахассислари.\nМосквалик Григорий Оганесян минглаб “Nexia” автомобили эгаларидан бири:\n- Чет-эл автомобиллари орасида “Nexia”нинг камчиликлари кўп албатта, лекин Россияда ишлаб чиқарилган автомобилларга таққослаганда унинг қатор афзалликлари бор. Масалан, салонининг шинамлиги, юмшоқлиги, техник кўрсаткичлари. Нарх жиҳатидан ВАЗнинг “99” ва “10” моделлари билан таққослаганда эса, “Nexia” албатта анча афзалроқдир. Хато қилмасам, уларнинг нархлари ҳам бир ҳил. Демак, нарх-сифат кўрсаткичлари бўйича “Nexia” анча олдинда!, дейди москвалик суҳбатдошимиз.\nҲақиқатан, “Nexia”нинг нархи Россияда ишлаб чиқарилган ва ҳангомалар объектига айланган ВАЗ автомобилларининг айрим моделлардан арзонроқдир.\n- “Nexia”га июлда ўрнатилган энг арзон – “low cost” комплектациясидаги нарх 229 минг рубл эди, дейди “UZ-DAEWOO”нинг Россиядаги расмий вакили Татьяна Лешченко.\n(229 минг Россия рубли 7500 АҚШ долларига баробар).\nТатьяна Лешченконинг Озодликка айтишича, “Nexia”нинг Россияда сотилиши ошиб бораётганига нафақат унинг бошқа иномаркаларга нисбатан арзонлиги, балки автомобил бозорида вужудга келган бошқа омиллар ҳам ҳисса қўшган. Жумладан, ёз ойларида “UZ-DAEWOO”га рақиб чет-эл ширкатлари заводларида бошланган ёзги таътил боис ишлаб чиқаришнинг сусайгани бозордаги бошқа иномаркалар сонининг камайиб кетишига олиб келди.\nАвтомобил бозори мутаҳассислари, “Nexia”нинг Россияда бозори чаққон бўлиб қолганини шунингдек “Uz-Daewoo Finance” ва “Uz-Daewoo Leasing” кредитлаш дастурларининг жорий қилингани билан изоҳлашмоқда.\n“Автостат” агентлиги маълумотига кўра, ушбу кредитлаш тизими ёрдамида “Uz-Daewoo” Россияда сотаётган автомобилларининг 24 фоизини сотмоқда.\nЛешченконинг айтишича, “Uz-Daewoo”нинг Россия ҳукумати эълон қилган эскирган машиналарни утилизация қилиш дастурига қўшилгани ҳам “Nexia”нинг яхши сотилаётганига ёрдам бермоқда.\n“Nexia” ва “Damas”ларнинг Россияда бозори олчи бўлиб турган бир пайтда, Ўзбекистон автомобил бозоридаги вазият билан ҳам қизиқдик.\nСирғалидаги “Avtotexservis” салони ходимларидан бири “Nexia”нинг энг арзон комплектацияси неча пул туради, деган саволимизга:\n- Фақат долларда қолган бизларда, катализаторли.\nОзодлик: Сўмда сотилмайдими?\n- Йўқ. 9277 доллар туради, дея жавоб берди ўзини таништирмаган Сирғалидаги автосалон ходими.\nСўмда сотиладиган жойни ҳам топдик. Ўзбекистондаги дилерлик компаниялардан биридаги нарх:\n- 1,5 литрли энг арзон “Nexia” 16 млн. 783 минг туради, деди дилерлик салони ходими.\nХўш, нима сабабдан Россияда ва Ўзбекистонда сотилаётган автомобиллар нархлари ўртасида бунчалик катта фарқ бор.\n“GM Uzbekistan”нинг 75 фоизига эгалик қиладиган “Ўзавтосаноат” давлат ширкати ходимларидан бири Россия ва Ўзбекистонда сотилаётган автомобиллар нархлари ўртасидаги тафовут ҳақидаги саволимизга бундай жавоб берди:\n- Уларни фарқи фақат катализаторда. Қолган ташқи кўриниши, ҳамма тарафлама улар бир хил. Катализатор бу автомобил бензин билан ишлавотганида у турли хил бензин орқасидан кевотган ёмон чиқиндиларни ўзида сақлаб қолади. Ташқи бозордагиларни маркаси “DAEWOO” маркасида чиқади, бизларнинг ички бозоримизда “Chevrolet” маркаси остида, деди “Ўзавтосаноат” давлат ширкати вакили.\n“УзДэуАвто” Ўзбекистон ҳукумати ва Жанубий Кореянинг “Daewoo Motor” ширкати ўртасида имзоланган шартномага кўра тузилган. Автомобил заводи 1996 йилда ишга туширилган. 2005 йилда Ўзбекистон “Daewoo”нинг 50 фоиз улушини сотиб олган. 2007 йилда “Ўзавтосаноат” ва “General Motors” келишувига мувофиқ “УзДэуАвто” ўрнида “Chevrolet” автомобилларини ишлаб чиқарувчи “GM Uzbekistan” қўшма корхонаси ташкил этилди.\n“GM Uzbekistan” йилига 250 минг дона автомобил ишлаб чиқаради.


Нуфузли анжуман қизғин паллада - Hidoyat.uz\nАсосий саҳифа Янгиликлар Дунё янгиликлари Нуфузли анжуман қизғин паллада\nБугун, 4 февраль куни Абу Даби шаҳрида Инсоний биродарлик бўйича ўтказилаётган анжуман ўз ишини давом эттирмоқда. Нуфузли тадбирда дунёнинг барча мамлакатларидан келган таниқли уламолар, машҳур муфтийлар, профессор-олимлар, давлат ва дин арбоблари долзарб маърузалар ўқимоқдалар.\nУшбу анжуманда нотиқлар халқлар ўртасида ўзаро бирдамлик, ҳамжиҳатликни мустаҳкамлаш, ўзаро аҳилликка эришиш, турли ихтилоф ва фирқачиликка барҳам бериш кераклиги, ҳар бир ишда одамлар манфаатини назарда тутиш зарурлигига алоҳида урғу қаратмоқдалар.\nМазкур анжуман жуда ҳам мураккаб бир даврда, дунёда кескинлик ва қарама-қаршилик авж олган бир паллада ўтказилаётгани унинг амалий аҳамиятини янада оширади.\nАнжуманда Ўзбекистон мусулмонлари идораси раиси, муфтий Усмонхон Алимов ҳазратлари иштирок этмоқда.\n«Ислом нури» газетасининг 2-сони нашрдан чиқди


Кир машинангиз тез ишдан чиқаётган бўлса...\nБўш вақтда 11 март 2021 370\nКир ювадиган машина ичида нам кирларни қолдирманг, кир ювиш кукун солинадиган контейнерни ювиб, тозалаб туринг, барабан резинкасини артишни ҳам унутманг. Бу моғор босиши ва ёмон ҳид пайдо бўлишининг олдини олади.\nУй-рўзғор буюмлари орасида энг кўп ишимиз тушадигани кир ювиш машинаси, десак хато бўлмайди. Кўп ишлатганимиздан тез ишдан чиқадиган маиший техника ҳам шу кир машинаси бўлади. Аммо унинг ишдан чиқишига аксарият ҳолларда болажонларнинг кичкина пайпоқлари ва бошқа майда нарсалар сабаб бўлганини ҳаёлимизга ҳам келтирмаймиз.\nХўш, бунинг учун нима қилишимиз керак?\nКийимлар барабанга тиқилиб қолмаслиги учун уларни аввал махсус тўрли қопларга кейин эса машина ичига солиш даркор.\nШунингдек, либосларни кир машинага солишдан аввал чўнтакларини текшириб кўришни ҳам унутмаслик керак. Майда деталлар, сақич ёки шунга ўхшаш бошқа нарсалар кир машинасининг ичига тушиб қолмаслигига эса жиддий эътибор қаратсак, машинанинг ишдан чиқиш хавфини камайтирган бўламиз.\nБирданига кўп кир солиш ҳам ярамайди. Бундай ҳолда кийим тоза ювилмайди ва мато йиртилиши, титилиши мумкин.\nМашинанинг ички қисмларини тозалаш муҳим, аммо бундай воситалардан керагидан ортиқ фойдаланмаслик керак. Таркибида кимёвий моддалар бисёр бўлгани учун уларни ҳаддан ташқари кўп ишлатиш техниканинг муддатидан аввал бузилишига олиб келади.


Олмалиқда шундай гаплар – HURRIYAT\nОлмалиқда шундай гаплар\n4 oy oldin Behzod 333\nМаълумки, Олмалиқ шаҳрининг ҳокими лавозимида фаолият юритган Усмон Раҳимов шаҳарда тўпланиб қолган бир қатор муаммолар, унинг устига ўғлининг хурмача қилиқлари сабаб ишдан олиниб, ўрнига Қобил Ҳамдамов тайинланган эди. Айни пайтда ҳудудда қиш мавсумида аҳолига намунали коммунал хизмати кўрсатиш мақсадида қилинаётган ишлар, мавсумга тайёргарлик жараёнлари, ечимини топмаётган масалалар билан яқиндан танишиш мақсадида Олмалиқ шаҳрида бўлдик.\nҲокимликда нима айб?\nМаълумотларга кўра, шаҳардаги 38 та хусусий уй-жой мулкдорлари ширкатининг молиявий ҳолати таҳлил қилиниб, “яхши” (яшил), “ўрта” (сариқ) ва “оғир” (қизил) тоифаларга ажратилган. Ўрганиш жараёнида ширкатларнинг тижорат банкларидан 13 миллиард 200 миллион сўмдан зиёд миқдорда қарзи борлиги кўриниб қолди. Ширкатларга аҳолидан йилига 7 миллиард сўм атрофида бадал тўловлари йиғилади. Демак, ширкатлар кредиторлик қарзларидан роппа-роса икки йилда қутилиши мумкин экан…\nШаҳар ҳокимининг жорий йил 25 сентябрдаги қарорига асосан, 38 та хусусий уй-жой мулкдорлари ширкати тугатилиб, улар 5 та МЧЖ шаклидаги “Бошқарув сервис компаниялари”га айлантирилган. Қобил Ҳамдамов ҳоким лавозимига тайинланганидан сўнг, ишни оғир аҳволдаги ширкатларга қарашли 355 та кўп қаватли уйларни бошқарув сервис компанияларига бириктиришдан бошлади.\nШаҳар ҳокимининг таъкидлашича, ширкатлар банклардан ҳар йили умумий ҳисобда 1 миллиард сўм атрофида кредит олиб келган. Қизиғи, ширкатлар аҳолидан йилига 7 миллиард сўм миқдорида йиғилган пул ҳақида ҳеч кимга ҳисобот тақдим этмаган. “Аҳолининг арзини эшитмаган, фуқаролар ширкатлар ишламаяпти”, деб нолишади. Ҳокимликни айбдор қилади. Ҳокимликнинг бу ерда нима айби бор? Ахир, ширкат раисини одамларнинг ўзлари танламаганми?” — дейди шаҳар ҳокими.\nАлбатта, олинган кредит маблағлари қайтарилмагач, тижорат банклари ҳам ширкатларга кредит ажратишни тўхтатган. Сўнгра ноиложликдан ширкатлар ва банклар ўзаро келишиб, уч томонлама шартнома тузишган. Учинчи вакил янгитдан ташкил этилган “Бошқарув сервис компания”си барча қарзларни тўлашни ўз бўйнига олибди. Энди тўловлар ҳақида ҳисобот беришни унутиб қўйишмаса бўлгани…\n“Ойлик йўқ, бизни “рози қилишади”…\nЮқоридаги маълумотларни олгач шаҳарда ташкил этилган “Olmaliq kommunal servis” МЧЖ бошқарув сервис компанияси (БСК) фаолияти билан танишдик. Компания иш бошқарувчиси Лариса Лемдасованинг айтишича, ташкилотда 20 нафар киши ишлар экан, ходимлардан Яшнар Қаҳҳоров суҳбатга қўшилди: “Компания яқинда ташкил этилганлиги боис, ходимлар ҳали синов муддатида ишлашяпти. Компания раҳбарлари қариндошим бўлгани учун, маош ўрнига меҳнатимга яраша “рози қилиш” шарти билан ишга олинганман”, деди Я.Қаҳҳоров.\n— БСКда сантехник-чилангарлик вазифасини бажараман. Бизда аниқ иш вақти белгиланмаган. Чақирув қўнғироғига қараб, шикоят тушган хонадонга етиб борамиз. Маош қиладиган ишимизга қараб берилади. Тўғри, компания фаолияти ҳали тизимли равишда йўлга қўйилмаганлиги сабаб, бизга аниқ иш ҳақи белгиланмаган, — дейди Абдурашид Қодиров.\nАна холос, “рози қилиш шарти” — янги тартиб ўрнатилибдими?!\n“Сизни орқа тарафдан олиб келишди…”\nШундан сўнг, компания бир ҳафтадан буён хизмат кўрсатаётган Абдулла Қаҳҳор номли маҳаллага йўл олдик. Фуқаролар билан бевосита суҳбатлашиб, маҳалладаги муаммо ва камчиликлар, энг муҳими, БСК ташкил этилганига муносабатини ўргандик.\n— БСК ишлаяпти. Ширкатдагилар ишламас эди. БСК ҳали “янги” бўлгани учун навбатма-навбат ҳамма хонадонларни таъмирдан чиқаришяпти. Олдин 30-уйдаги эски иситиш тизимларини таъмирлашди, яқинда ертўлалардаги чиқиндиларни тозалашди. Ҳозир уйдан “клапа” (ўрин кана)лар йўқолган, — дейди шу ерда истиқомат қилувчи фуқаролардан бири Ирода Йўлдошева.\nАтрофимизда одам тўплана бошлади. Айрим фуқаролар маҳалладошининг фикрига эътироз билдириб, йиллар давомида ечим топмай келаётган қатор муаммолар ҳақида куюниб гапирди:\n— Бизда иситиш тизими, иссиқ сув муаммоси неча йиллардан буён ечим топмай келади. Тегишли идораларга арз ҳам қилганмиз. Натижа йўқ. Жўмракдан иссиқ сув келиши учун камида уч-тўрт челак сув беҳуда оқади. Нега бунақа, деб сўрасак, “билмаймиз”, дейишади. Ҳар ой нафақамдан коммунал тўловларига пул тўлайман. Қарздорлигим йўқ. Лекин иситиш тизими талабга жавоб бермайди, қиш яқин, уйларимиз эса совуқ. Уй ичида ҳам қалин кийимларда юрамиз.\n— Сизларни орқа тарафдаги асфальт кўчадан олиб келишибди. Бизда асосий муаммо йўл! Олмалиқ аҳолисининг кўпи навбатчилик асосида шаҳар ҳудудида жойлашган комбинатда ишлашади. Эрталаб тонг саҳар ишга кетиб, қоронғида уйга қайтамиз. Йўлларга чироқ ўрнатилмаган. Ёмғир ёғса, кўчаларда сув дарё бўлиб оқади. Юриб бўлмайди! Раҳбарлар сизни алдашибди. Ҳатто маҳалламиз БСКга ўтганидан ҳам бизнинг хабаримиз йўқ. Бир ҳафта олдин маҳалламизда яшайдиган Раҳим ака (“Сиҳат-саломатлик-строй” бошқарув сервиси раҳбари) келиб, “маҳалла ободончилигига яна ўзим бош-қош бўламан”, деганди. Қарасак, бошқа сервисга топширишибди. Шу маҳаллада 11 йилдан бери яшаб келаман, бу янги ташкилот ва унинг иш бошқарувчиси Лариса Лемдасовани умуман танимайман.\nКўриниб турибдики, шаҳар ҳокимлиги вакилларининг гапи бошқа, шаҳар аҳолисининг гапи бошқача. Ҳақиқатан ҳам кўчаларга чироқ ўрнатилмаган, кўп қаватли уйларнинг кўпи қаровсиз аҳволда. Албатта, ҳоким янги, ишни энди бошлади. Аммо ширкатми ё БСКми, ҳар қалай эскитдан мавжуд. Ўрин алмашиш фақат қарздорликни ёпиш учун қилинган эмасдир?\nКўп қаватли уйларнинг баъзиларига кириб, бир хонадон қўнғироғини босдик.\n— Кам таъминланганлар қолиб, ўзига тўқ оилаларга ёрдам беришади. Ўғлим, турмуш ўртоғим ҳеч қаерда ишламайди. Ўзим ёлланма мавсумий ишлар қиламан. Кўмак сўраб ҳокимлик ва бошқа тегишли идораларга бордим, натижа бўлмади. Коммунал муаммолар бўйича мурожаат қилмаган идорамиз қолмаган, фойдаси йўқ. Раҳбарлар бизнинг гапимизни инобатга олишмайди. Кимни сайлашяпти, ким сайланаяпти, ҳеч ким билмайди, чунки маҳалладагилар сайловларда иштирок этмайди. Тўғрироғи, таклиф этилмайди. 5-6 нафар одамни йиғиб, ўзлари сайлашади. Аслида, мана бу компания раҳбарияти ҳам аҳолининг яширин овоз бериш йўли билан сайланиши керакмасми? — дейди хонадон эгаси Назира Нишонова.\n“Ҳудудгаз Тошкент” газ таъминоти филиали тасарруфидаги “Olmaliq shahargaz” таъминоти бўлими, шаҳар электр таъминоти корхонаси ва “Иссиқлик манбаи” МЧЖдан олинган маълумотларга кўра, шаҳар аҳолиси томонидан коммунал тўловларнинг вақтида тўланиши бўйича вилоятда энг намунали 10 та ҳудудга киритилган экан. Улар коммунал тўловларни ойма-ой, энг муҳими, ўз вақтида тўлашади. Ундай бўлса, ширкатдаги қарздорлик қаердан келиб чиқди экан? Одамларнинг пуллари…\nРостданам бизни “орқа эшик”дан олиб келишибди, шекилли…\nЯна шаҳар ҳокимига учрадик. Аҳоли барча коммунал тўловларни ўз вақтида тўласак ҳам на ширкат ва на бошқарув сервис компанияси қониқарли ишламаяпти, деб шикоят қилишди, бунга муносабатингиз қандай?\n— Муаммони ўргандингизми, ёзинг-да энди шуни! ОАВда эълон қилинсин, сиз муаммони кўтариб чиқсангиз, кейин булар ҳал қилинади. Биз, албатта, ҳар бир масалани ўрганиб, бу бўйича дастур ва “йўл харита”си ишлаб чиқяпмиз. Ахир, йиллар давомида йиғилиб қолган ишни бир кунда ҳал қилиб бўлмайди. Чунки бунга миллиард-миллиард маблағ керак. Босқичма-босқич маҳаллий бюджетдан соҳага маблағ ажратамиз, давлат бюджетидан ажратилган маблағни мақсадли ва манзилли равишда йўналтирамиз, кейин эҳтимол 6 ой ёки бир йилдан сўнг ҳолат яхшиланиб қолар, — дея жавоб берди шаҳар ҳокими.\nPrevious Наҳотки кўзбўямачилик шунча авж олган бўлса?\nNext Ёлғоннинг узун қўллари


Тошкент вилояти пахтакорлари ҳам маррани забт этди\nТошкент вилояти пахтакорлари қарийб 220 минг тонналик улкан хирмон бунёд этиб, давлатга пахта сотиш режасини ортиғи билан бажарди.\nЎзбекистонда яна конвертация чекланадими?\nМазкур масала юзасидан ЎзА мухбири Марказий банк раҳбариятига мурожаат қилди.\nЎзмиллийбанк ёшларни қўллайди\nПойтахтимиздаги Ёшлар ижод саройида Ўзбекистон Республикаси Савдо-саноат палатаси ва Хитой Халқ Республикасининг Шинжон палатаси билан ҳамкорликда “Ёш тадбиркорлар” II республика форуми ўз ишини бошлади.\nХом ашё сотиш билан иқтисодий ўсишга эришиб бўлмайди — Эксперт\nЯқин Шарқ ва Марказий Осиё мамлакатлари, хусусан Ўзбекистон иқтисодиётидаги ўзгаришлар ва хатарлар нималардан иборат бўлиши мумкин? Ана шу хатарларни ҳисобга олиб, солиқ, бюджет сиёсатида қандай ўзгаришларни амалга оширсак, иқтисодиёт барқарор ўсишда давом этиши ҳақида ҳеч ўйлаб кўрганмисиз?\nШахсий автомобиль, бу нафақат қулайлик, балки мақом ҳамдир.\nЎзбекистонда доллар курси ошди\nЎзбекистон Республикаси Марказий банки 2019 йилнинг 12 ноябридан хорижий валюталарнинг сўмга нисбатан қийматини тасдиқлади.\n“Made in Uzbekistan” маҳсулотлари Туркия ва Хитой маҳсулотлари билан рақобатлаша оладими?\nРасмий маълумотга кўра, Тожикистон ва Ўзбекистон ўртасидаги савдо айланмаси 2018 йилда икки баробар ошган.\n“Аукционда сотилган ферма машмашаси. Тадбиркор ҳозир нега қамоқда?” мақоласи юзасидан муносабат\n“E-IJRO AUKSION” ягона электрон савдо майдончасида ўтказилаётган шаффоф ҳамда очиқ аукционларга нисбатан аҳоли ўртасида салбий қарашлар ва шубҳали фикрларнинг юзага келишига ҳам сабаб бўлиб қолмоқда.\nБухорода оҳактошдан қоғоз ишлаб чиқарилади\nБухоро вилояти Когон шаҳридаги эркин иқтисодий зонада иш бошлаётган “Qizilqum class invest” масъулияти чекланган жамияти шаклидаги қўшма корхона оҳактошдан қоғоз ишлаб чиқаришга ихтисослашган мамлакатимизда ягона субъект бўлади.\nХитойдаги кўргазмада Фармацевтика тармоғини ривожлантириш агентлиги вакиллари ҳам қатнашмоқда\nАввал хабар берилганидек, Хитойнинг Шанхай шаҳрида ўтказилаётган Импорт маҳсулотлари иккинчи халқаро кўргазмасида мамлакатимиз делегацияси фахрий меҳмон сифатида иштирок этмоқда.\nЯпониянинг “Шимизу” компанияси Тошкентда истиқболли лойиҳаларни амалга оширишни таклиф қилди\nТошкент шаҳар ҳокимлигида Япониянинг “Шимизу” (Shimizu Corporation) компанияси вакиллари билан учрашув бўлиб ўтди.\nПилла етиштиришда Япония технологиясидан фойдаланилади\nИпакчилик илмий-тадқиқот институтида Япония технологияси асосида яратилган махсус кўчма қуртхонанинг фойдаланишга топшириш маросими ўтказилди.\nЎзбекистон Республика товар-хом ашё биржасида ўтказилаётган савдолар\nОНЛАЙН. Ўзбекистон Республика товар хом ашё биржасида ўтказилаётган савдоларнинг моҳиятини англашга ҳаракат қиламиз.\nКонтракт тўлов муддати узайтирилди\nЎзбекистон Республикаси Олий ва ўрта махсус таълим вазирлигидан олинган маълумотларга кўра, талабалар учун контракт тўлаш муддати узайтирилди.\nАукцион орқали кўплаб фуқароларимиз якка тартибда уй-жой қуриш ҳуқуқини қўлга киритди\nТадбиркор ва инвесторлар учун ўзларига маъқул бўлган ер участкаларини ҳамда бўш турган давлат мулки объектларини онлайн-аукцион савдоларида қатнашиб сотиб олиш имкониятлари мавжуд\n“Standard & Poorʼs”Ўзбекистон тижорат банклари орасида илк бор “Ўзсаноатқурилишбанк”ка “ВВ-” рейтингини берди\n“Standard & Poorʼs” томонидан ушбу рейтинглар эмитент банкнинг йиллик молиявий ҳолати, айни пайтдаги молиявий салоҳияти ва ривожланиш истиқболлари асосида оширилди.


Давлат тили масаласи мавсумий иш эмас – HURRIYAT\nЎзбекистон Миллий телерадиокомпанияси медиа марказида Ўзбекистон Журналистлари ижодий уюшмаси Ўзбекистон Миллий телерадиокомпанияси, Ўзбекистон журналистика ва оммавий коммуникациялар университети ҳамда «Нотиқлик санъати академияси» нодавлат таълим муассасаси билан ҳамкорликда “Телерадио бошловчилик маҳорати мезонлари, бу борада юзага келган муаммолар ва уларнинг ечимлари” мавзуида ўтказилган семинар-тренинг Давлат тили масаласига бағишланди.\nТадбирда Ўзбекистон Республикаси Президенти Шавкат Мирзиёевнинг шу йил 21 октябрдаги «Ўзбек тилининг давлат тили сифатидаги нуфузи ва мавқеини тубдан ошириш чора-тадбирлари тўғрисида»ги Фармонида белгиланган вазифаларни мамлакатимиз оммавий ахборот воситалари, хусусан, телерадиоканалларда таъминлаш хусусида ўзаро фикр алмашилди.\nУнда Ўзбекистон Журналистлари ижодий уюшмаси раиси Саъдулла Ҳакимов, Ўзбекистон Миллий телерадиокомпанияси раиси Алишер Хаджаев, “Нотиқлик санъати академияси” нодавлат таълим муассасаси бош директори Раҳимбой Жуманиёзов ва бошқалар сўзга чиқишди.\nМаълумки, жорий йилда ўзбек тилига давлат тили мақоми берилганининг 30 йиллиги кенг нишонланди. Унда тарихда илк маротаба давлат раҳбари иштирок этди ва нутқ сўзлади. Давлатимиз раҳбари ўз нутқида тилимиз софлигини асраш ва уни келажак авлодга бус-бутун етказишга алоҳида эътибор қаратди. Шунингдек, мазкур фармонни қабул қилишга бўлган эҳтиёж ҳақида сўз юритди. Ушбу фармон билан Вазирлар Маҳкамаси Давлат тилини ривожлантириш департаменти ташкил этилди. Департаментнинг асосий вазифалари давлат тилини ривожлантириш, давлат тили тўғрисидаги қонун ҳужжатларига риоя этилиши устидан мониторингни амалга ошириш, ушбу соҳада жамоатчилик назоратининг самарали шаклларини жорий этиш ҳисобланади.\nСеминар-тренингда давлатимиз раҳбарининг маърузаси ва Фармонда белгиланган вазифаларни ҳаётга татбиқ этишда телерадиоканалларнинг ўрни муҳим эканлиги алоҳида таъкидланди. Телерадио ижодкорлари нотиқлик санъатидан ўта нозиклик билан фойдаланишлари ва адабий тил меъёрларига қатъий риоя этишлари шарт. Айрим теле ва радиоканалларда бошловчиларнинг шевада гапиришлари ва адабий тил қоидаларини бузиш ҳолатлари учраётгани хусусида танқидий фикр-мулоҳазалар билдирилди.\nҚайд этилганидек, бугунги кунда телерадиоканаллар орқали эфирга узатилаётган кўрсатув ва радиоэшиттиришларда бошловчилар, сухандонлар ва журналистлар томонидан қўлланилаётган ҳар бир сўз ва ибора аҳоли ўртасида тез «истеъмол»га киради.\n— Ўзбек тилига давлат тили мақоми берилганига бу йил ўттиз йил тўлди. Лекин ўтган ўттиз йил мобайнида мазкур сана катта байрам қилинмаган. Бу йил ушбу сана ўзгача кайфиятда ўтказилди, — деди Раҳимбой Жуманиёзов. — Аслида тил масалали мавсумий иш эмас. Ўзбек тили билан ҳар куни нафас олишимиз, яшашимиз керак. Биринчи навбатда, бу ақида фаолияти тил билан боғлиқ журналистлар ва сухандонларга тегишли. Телебошловчилар, сухандонлар ва журналистлар кўпроқ нутқнинг аниқлигига эътибор қаратишлари керак. Тилнинг адабий меъёрларига амал қилиши шарт. Бунинг учун улар ҳар куни китоб ва газета ўқиши жоиз. Нотиқлиқ санъатидан устозлар маҳоратларини ўрганиш ҳам фойдадан холи бўлмайди. Яна бир гап, нотиқлик дарс эмас, бу муолажа. Тилдаги нуқсонларни даволаш муолажаси. Нотиқ бўлиш учун бир ёки ўн йил кифоя қилмайди. Бутун умр уни ўрганишимиз лозим бўлади.\nЙиғилиш якуни бўйича, иштирокчиларнинг фикр-мулоҳазалардан келиб чиқиб таклиф ва тавсияларни умумлаштиришга келишиб олинди.\n« “Электр тармоқлари” хоҳласа жавоб бермайди!\nҚарз қиёматга қолмасин… Ёки интизор кўзларни йиғлатманг! »


Қарши шаҳрида "Аҳолининг солиқ тўлаш маданиятини шакллантиришда оммавий ахборот воситаларининг ўрни" мавзусида бўлиб ўтган матбуот анжуманида вилоят давлат солиқ бошқармаси бошлиғи Равшан Насимов бу ҳақда батафсил маълумот берди. Тадбирда вилоятимизда фаолият кўрсатаётган ОАВ вакиллари қатнашди.\nТаъкидланганидек, янги солиқ концепцияси амалиётга кенг жорий этилиши билан қатор ўзгариш ва янгиликлар кучга кирди. Асосий солиқ ставкалари пасайди, солиқ солиш механизми соддалашди. Ўз навбатида, айрим масалалар бўйича аҳоли ва тадбиркорларда савол ва тушунмовчиликлар ҳам юзага келди. Шу мақсадда фаол тарғибот-ташвиқот олиб борилди, солиқ тўловчиларга ислоҳотлар мазмун-моҳияти етказилди.\n- Ҳукуматимиз юритаётган солиқ сиёсати жазолашни эмас, балки рағбатлантиришни кўзда тутади, - дейди Равшан Насимов. - Масалан, солиқ юки камайтирилгани, қатор енгилликлар берилганидан мақсад ҳам шу. Тегишли ставкалар пасайиши салоҳиятли солиқ тўловчилар сони кўпайишига хизмат қилди, натижада тушум ҳам ошди. Маълумки, илгари жисмоний шахслар даромадининг асосий қисми солиқ ва мажбурий тўловларга ундириб қолинган. Меҳнат билан расман банд бўлмаган аҳоли эса кўпчиликни ташкил этади. Ҳозир ҳам уларнинг аксариятига конверт усулида иш ҳақи тўланаяпти. Кўрилган чоралар самарасида вилоятдаги 4 минг 400 дан зиёд субъект томонидан 16,5 минг фуқаронинг фаолияти қонунийлаштирилди ва ижтимоий ҳимояси таъминланди. Натижада ҳисобот даврида жисмоний шахсларнинг даромадидан тўланадиган солиқ тушуми қарийб 230 фоизга ортди.\nҚайд этилдики, йирик ишлаб чиқариш объектларини хусусийлаштириб, катта ер майдонини эгаллаб олган тадбиркорлик субъектлари шу пайтгача арзимаган миқдорда ягона солиқ тўлаб келган, бироқ эгалигидаги бино-иншоотдан самарали фойдаланмаган. Эндиликда фаолияти бор-йўқлидан қатъи назар, бундай тадбиркорлар мол-мулк ва ер солиғи тўлашга ўтди. Товар айланмаси ҳажмидан келиб чиқиб, якка тартибдаги тадбиркорлар 3 хил солиқ режимига ўтказилди. Бу эса ушбу субъектлар ўртасида эркин рақобатни таъминлашга шароит яратади.\nШунингдек, матбуот анжуманида вилоятимизда қўшилган қиймат солиғи тўловчилар сони 289 фоизга ошгани, биринчи чоракда мазкур солиқдан келган тушум 210 фоизга кўпайгани билдирилди. Қолаверса, ўтган даврда мол-мулк солиғи тўловчи юридик шахслар салмоғи қарийб 7 баравар, ер солиғи ва сув солиғи тўловчилар сони мос равишда 531 ҳамда 878 фоизга ортган. Айни омиллар жорий йилнинг дастлабки уч ойида ҳудудда солиқ тушуми яхшиланишига олиб келган.\nМатбуот анжуманида журналистлар ўзларини қизиқтирган барча саволларга атрофлича жавоб олишди.


Сбербанк рақамли технологиялари Ўзбекистонда татбиқ этилади - 26.02.2021, Sputnik Ўзбекистон\n"Рақамли Ўзбекистон 2030" дастури доирасида Сбербанк экотизимини Ўзбекистоннинг турли соҳаларига татбиқ этиш борасида ҳамкорлик имкониятлари намойиш этилди. 26.02.2021, Sputnik Ўзбекистон\nТОШКЕНТ, 26 фев - Sputnik. Ўзбекистон молия вазирлиги рақамли технологияларни жорий этиш борасда Россиянинг Сбербанки билан ҳамкорлик қилади. Бу ҳақида вазирлик матбуот хизмати хабар қилмоқда. Кеча 25 феврал куни Ўзбекистон молия вазири Тимур Ишметов ва Сбербанк аиси ўринбосари Анатолий Поповлар Тошкентда икки томонлма ҳамкорлик истиқболларини муҳокама қилишди. Учрашувда Сбербанк экотизими тақдим этилди ва "Рақамли Ўзбекистон 2030" дастури доирасида ҳамкорлик имкониятлари намойиш этилди. Эслатиб ўтамиз, бироз олдин Ўзбекистон ҳукумати "Сбер" компаниялар гуруҳи томонидан ишлаб чиқилган сунъий онг тизимини татбиқ этишга тайёр эканликларини маълум қилишган эди. Шавкат Мирзиёев бир ой ичида пилот лойиҳаларни самарали амалга ошириш учун иқтисодий ва ижтимоий соҳаларнинг таалуқли йўналишларини белгилаш ва мутахассисларни ўқитиш вазифасини белгилаб берган эди.\n09:57 26.02.2021 (янгиланди: 09:58 26.02.2021)\n© Sputnik / Виталий Белоусов / Фотобанкка ўтишЛоготип Сбербанка на здании центрального офиса в Москве


hidoyat.uz – “Мовароуннаҳр” нашриётининг сайти - Кема чўкмасин!\n2016 йил 26 сентябр\nЯхшиликка буюриш, ёмонликдан қайтариш барча пайғамбарларнинг суннати. Аллоҳ таоло яхшиликка буюриб, ёмонликдан қайтарганларга улуғ ажр ваъда қилган, уни тарк қилиш эса дунё ва охиратда қаттиқ азоб сабабидир. “Одамлар ёмонликни кўриб, ундан қайтармасалар, Аллоҳ уларнинг барчаларига азоб тушириши яқиндир” (Имом Аҳмад ривояти), дейилади ҳадиси шарифда.\nРасулуллоҳ (соллаллоҳу алайҳи ва саллам) буни чиройли ўхшатиш билан тушунтириб берганлар: “Аллоҳнинг қайтарганларидан тийилганлар ва қайтарилганларни қилганлар қуръа ташлаб, кемани тақсимлаб олганларга ўхшайди. Бир гуруҳга кеманинг пастки қисми, иккинчисига юқориси теккан. Пастдагилар сув олиш учун юқоридагилар олдидан ўтиб, уларга азият беришарди. Шунинг учун “Ўзимизга теккан қисмдан бир тешик очиб, тепадагиларга азият бермасак яхши бўларди”, дейишди. Агар юқоридагилар буларни ўз ихтиёрига қўйишса, ҳаммалари ҳалок бўлишади. Агар қайтариб қолишса, ўзлари ҳам, бошқалар ҳам омон қолишади” (Имом Бухорий, Имом Аҳмад, Имом Термизий ривояти).\nУшбу ҳадисда яхшию ёмонлардан иборат жамиятнинг мисолини кўрамиз. Жамият аъзолари тўлқинлар оралаб сузиб бораётган бир кема аҳлига ўхшатилди. Улар иккига бўлиниб, қуръа ташлашиб, ўзларига тегишли қисмни аниқлаб олган. Кема тепасидаги гуруҳ атрофни томоша қилиб, роҳатланиб кетмоқда. Пастдагилар эса уларнинг акси, бунинг устига, ичадиган сувларини ҳам юқоридан олишади. Шунда уларда бир фикр туғилди: “Кеманинг ўзимиз турган еридан бир тешик очиб, биратўла сув ташишдан ҳам, қўшниларни безовта қилишдан ҳам қутулганимиз яхшимасми?!” Кейин тешаларини чиқариб, кеманинг пастини теша бошладилар. Юқоридагилар тешалар овозини эшитиб келишиб, уларни бу ишдан қайтаришганда, улар: “Бу ер ўзимизнинг бўлагимиз, хоҳлаган ишимизни қиламиз”, дейишди. Агар уларни ўз ҳолларига қўйишса, кема чўкиб, барча ҳалок бўлади. Агар қаттиқ туриб, уларни бу ишдан қайтаришса, ҳаммалари соғ-омон қолади.\nБиз ҳам ҳаётда шундаймиз. Ер юзида ана шу кема аҳли каби яшаймиз. Орамизда яхшию ёмон, солиҳу фожирлар бор. Агар бузғунчилар, ёмонлар ўз ҳолларига ташлаб қўйилса, яхшилар, солиҳлар уларга насиҳат қилишмаса, ёмонликдан қатъият билан қайтаришмаса, барча ҳалокатга учрайди. Агар ёмонлик йўллари тўсилса, кема барчани омонлик соҳилига элтади.\n731 марта ўқилган.


ЎзА - Экологик барқарорликни таъминлаш Оролбўйи минтақаси учун долзарбдир\n05.09.2018 12:31 Чоп этиш версияси\nОрол денгизи бой табиий ресурси билан машҳур бўлган. Бу денгиз биологик жиҳатдан бой экотизим сифатида эътироф этилган. 1964 йилгача денгиз ҳудуди 68,9 минг квадрат километрни ташкил этган. Йилига 30-35 минг тоннагача балиқ етиштирилган. Ноёб флора ва фаунаси дунёга машҳур эди. Афсуски, сувдан нотўғри ва тартибсиз фойдаланиш натижасида сўнгги 50-55 йил ичида сув ҳажми 15 баробарга тушиб, сатҳи 29 метрга пасайди. Денгизнинг қуриган ҳудудини оқ туз конлари эгаллади. Ҳайвонот ва ўсимлик дунёси тобора йўқолиб бормоқда.\nДенгизнинг қуриб қолган тубида вақти-вақти билан чанг ва шўр бўронлар кузатилади. Жумладан, ҳар йили 100 миллион тоннага яқин қум-туз бўронлари бўлиб, 400 километрдан ортиқ масофага тарқалади. Бу эса инсонларнинг соғлиғига жиддий таъсир кўрсатмоқда. Ҳудудда нафас йўллари, онкологик, сурункали бронхит каби касалликлар кузатилмоқда. Атроф-муҳитнинг бузилиши иқтисодий кўрсаткичлар пасайишига ҳам сабаб бўлади. Ҳудудда чорвачилик ва балиқчилик соҳаси оқсамоқда. Иқтисодий зарар кўрсаткичи ортиб бормоқда.\nОрол денгизи фожиаси натижасида юзага келган сув ресурслари танқислиги, ер деградацияси, чўлланишнинг кучайиши, биохилма-хилликнинг кескин камайиши ва бошқа жиддий иқлим ўзгаришлари жиддий ташвиш уйғотмоқда.\nОрол ҳалокати оқибатларини юмшатиш бўйича минтақа ҳудудида 500 дан ортиқ кенг миқёсли лойиҳалар амалга оширилди, қуриган денгизнинг 350 минг гектар майдонига саксовул ва шўрга чидамли ўсимликлар экилиб, бутазорлар барпо этилди. Бугун бундай ҳудудларнинг умумий майдони қарийб 700 минг гектарга етди.\nПрезидент Шавкат Мирзиёевнинг ташаббуси билан 2017-2021йилларда Оролбўйи минтақасини ривожлантириш Давлат дастури қабул қилинди. Молия вазирлиги ҳузурида Оролбўйи минтақасини ривожлантириш жамғармаси тузилди ва унга 200 миллиард сўмдан ортиқ маблағ йўналтирилди. Ҳозирда ушбу маблағлар ҳисобидан амалий ишлар қилинмоқда. Хусусан, Қорақалпоғистон Республикаси ва Хоразм вилояти аҳолисининг сув таъминоти, турмуш шароитини яхшилашга кўмаклашилмоқда.\nДавлатимиз раҳбари Бирлашган Миллатлар Ташкилоти Бош Ассамблеясининг 72-сессиясида Орол денгизининг қуриши билан боғлиқ оқибатларни бартараф этиш халқаро миқёсдаги саъй-ҳаракатларни фаол бирлаштириш, БМТ томонидан Орол фожиасидан жабр кўрган аҳолига амалий ёрдам кўрсатиш бўйича 2017 йил қабул қилинган махсус дастур тўлиқ амалга оширилиши масаласига жаҳон ҳамжамияти эътиборини қаратган эди.\nШунингдек, жорий йилнинг 7-8 июнь кунлари Тошкент шаҳрида бўлиб ўтган “Орол фожиаси оқибатларини юмшатиш бўйича ҳамкорликдаги ҳаракатлар: янги ёндашувлар, инновацион ечимлар ва инвестициялар” мавзусидаги халқаро анжуманда қабул қилинган резолюция бу борада амалий ечим сифатида хизмат қилиши шубҳасиз.\nДарҳақиқат, ҳозирги кунда Оролбўйи ҳудудида ижтимоий-иқтисодий вазиятни яхшилаш, минтақанинг сув ва экология билан боғлиқ муаммоларига ечим топиш бўйича қўшни давлатларнинг саъй-ҳаракатларини бирлаштириш лозимлиги янада яққолроқ намоён бўлмоқда.\nЯқинда Туркманистоннинг Туркманбоши шаҳрида бўлиб ўтган Оролни қутқариш халқаро жамғармаси таъсисчи давлатлари раҳбарлари кенгашининг мажлисида Президентимиз ушбу масалага жиддий эътибор қаратди. Ўз навбатида, Орол фожиаси оқибатларини юмшатишда минтақадаги давлатларнинг ўзаро ҳамкорлиги борасида устувор аҳамиятга молик конструктив йўналишлар Марказий Осиё давлат раҳбарлари томонидан қўллаб-қувватланди.\nПрезидентимиз Орол муаммоси минтақа ҳаёти ва келажагига дахлдор долзарб масала экани, музокараларда анчадан буён тўпланиб қолган саволлар очиқ ва конструктив муҳокама қилинганини, энди қоғоздан амалий ишга ўтилишини алоҳида таъкидлаб ўтди. Айниқса, минтақа давлатлари умумий манфаатларидан келиб чиққан ҳолда, ушбу фожиа оқибатларини бартараф этиш ва Оролбўйидаги ижтимоий-иқтисодий вазиятни яхшилаш, минтақанинг сув ва экология билан боғлиқ муаммоларига ечим топиш бўйича барча саъй-ҳаракатларни бирлаштириш лозимлиги қайд этилди. Дарҳақиқат, минтақа давлатларининг барчаси Жамғарма фаолиятида, жумладан, Орол денгизи ҳавзасидаги мамлакатларга ёрдам кўрсатиш бўйича тўртинчи Дастурни ишлаб чиқиш ва ўзаро келишиш жараёнида тўлақонли қатнашиши бу борадаги умумий муаммоларни ҳал этиш ва таҳдидларни бартараф қилишда муҳим аҳамият касб этиши шубҳасиздир.\nДавлатимиз раҳбари томонидан Орол фожиаси оқибатларини юмшатиш юзасидан таклиф этилган конструктив йўналишлар халқаро жамоатчилик томонидан ҳам эътироф этилмоқда.\nАна шу конструктив йўналишлардан келиб чиқиб, биз – депутатлар парламентимизда соҳага доир қонунчиликни янада такомиллаштириш, давлат дастурларига амалий таклифлар бериш, дастурлар ижросини таъминлашда парламент назоратини янада кучайтиришимиз лозим.


Навоий вилоятининг Учқудуқ туманидаги “Геологлар” кўчасида истиқомат қилувчи 87 ёшни қаршилаган онахон ёлғизлигига қарамасдан кучли иродаси ва яшашга бўлган меҳр-муҳаббати сабаб, ҳаётнинг барча синовларини енгиб келмоқда эди. Ёши бир жойга келган кам...\nТўлқин Итоқов Тошкент давлат авиация институтини тамомлагач, Қоровулбозор тумани ИИБ профилактика инспектори лавозимида илк фаолиятини бошлади. Орадан олти ой ўтиб, хизматни Қоракўл тумани ИИБда давом эттирди. Бу ерда ўн етти йил профилактика хизмати...\nЎзбек тили. У биз учун она каби муқаддасдир. Жонажон тилимизда гаплашамиз, мулоқот қиламиз, шу тилда Мадҳиямиз янграйди, шу тил билан бир-биримизга меҳр улашамиз, ширин сўзлар ила яқинларимизнинг дардларига малҳам бўламиз... Шундай экан, она тилимизн...\nКунлардан бирида ўз уйи пиллапоясига чиққан эркак ҳовлида уч нафар оқ соқолли қария турганини кўрибди....\nАзиз муштарийлар, севимли нашрингиз «Qalqon–Щит» журналининг 8-сони босмадан чиқди. Ундан бири биридан қизиқарли мақолалар ўрин олган....\nЧуқур билим, ҳақиқий талант эгаси ўз кучига, олдинда кетаётганларга етиб олишига, бир сафда кетаётиб, ҳеч қачон орқада қолмаслигига ишонади. Маърифатсиз, талантсиз ёзувчи (ёзувчи эмас) эса, бировга етиб олишга ожизлик қилади-ю, уни чалиб йиқитишга, л...\nАбдулла Қаҳҳор асарлари кириб бормаган ўзбек хонадони бўлмаса керак. Буюк адиб 1907 йил 17 сентябрда Қўқон шаҳрида туғилган. Унинг отаси темирчи бўлиб, оиласи қишлоқдан-қишлоққа вақтинча иш қидириш илинжида кўчиб юрган. Кечқурунлари отаси унга ҳикоял...\nДонолар бисотида: “Сенга шундай оғир тош керакми?”\n– Доим яхши кайфиятда юрасиз, сизни ҳали бирон марта ғазабланган ҳолатда кўрмадим. Менга ҳам шундай бўлишни ўргатинг, – деди шогирд устозига....\nБугун Агата Кристи таваллуд топган кун\nАгата Кристи 1890 йил 15 сентябрда Буюк Британиянинг Девон графлиги Торки шаҳарчасида туғилган....\n15 cентябрь – Наби Ғаниев таваллуд топган кун\nТаниқли кинорежиссёр, миллий кино санъатимизнинг асосчиларидан бири Наби Ғаниев 1904 йил15 сентябрда Тошкент шаҳрида туғилган....\nЖумбоқ: Иккинчиси жиноят\nАгар бу иш бир маротаба амалга оширилса – жуда яхши. Агар кунига икки марта бажарилса, бу жиддий жиноят ҳисобланади....\nСваровскининг биллур мероси\nБогема шишаларини ишлаб чиқариш билан машҳур бўлган Шимолий Богемияда туғилган Даниэль Сваровскининг электротехникага бўлган қизиқиши унинг ҳаётида туб ўзгариш ясади. 1883 йилда Венадаги кўргазмада иштирок этганидан сўнг миясига шишага ишлов беришда ...